Puasa Ramadan: Terapi jiwa menjana takwa

Untungnya umat Islam kerana tindakan dan suruhan yang diberikan oleh Allah SWT disertakan dengan tujuannya. Di bawah payung konsep Islam sebagai rahmat, maka keseluruhan pensyariatannya adalah kebaikan-kebaikan yang dibawa untuk umat manusia.

Hanya yang tinggal cuma satu persoalan, bagaimanakah manusia itu mengambil peluang untuk merealisasikan agenda rahmat tersebut dalam kehidupannya?

Sebagai sebuah panduan kehidupan yang syumul, segenap aspek kehidupan umat Islam dibimbing dengan panduan hukum dan peraturan yang semuanya bertujuan menjaga maslahat serta kebaikan manusia, juga menolak sebarang kemudaratan yang mungkin timbul.

Kebaikan-kebaikan yang ingin dicapai tersebut ditimbang cermat meliputi kebaikan di dunia dan kebahagiaan di akhirat.

Menjalani kehidupan yang serba rencam terutamanya pada hari ini, keperluan manusia makin kompleks seiring dengan kemajuan dan perkembangan semasa.

Selaras dengan itu juga, syariat yang sempurna telah bersedia dengan cadangan penyelesaian untuk menyantuni sebarang permasalahan yang timbul.

Prinsip-prinsip syariah mengenai keimanan dan akidah yang sejahtera dan nilai-nilai kesejagatan inilah yang menjadikan syariah lestari hingga ke akhir umur dunia.

Kefahaman-kefahaman tentang agama melalui satu bidang makin meluas yang dinamakan sebagai fiqh pula adalah sebagai engsel, yang menjadikan hukum-hukum Islam bersifat fleksibel dan sesuai sepanjang zaman demi melayani kehidupan manusia yang makin hari makin mencabar.

Siapa sahaja yang tidak pernah merasa penat dalam hidup? Sebagaimana kata orang, duduk saja-saja pun penat, apalagi melakukan pekerjaan dan tugasan yang berpanjangan dek kerana tuntutan kehidupan masa kini yang tidak kenal batas.

Hakikatnya dalam kehidupan, tekanan adalah merupakan satu perkara yang lumrah dan diterima pakai sebagai sebahagian daripada kehidupan itu sendiri. Malah, seperti mustahil untuk seseorang itu untuk mencari satu bentuk kehidupan yang bebas daripada tekanan.

Semakin kompleks kehidupan manusia, semakin tinggi tekanan dan tuntutan yang perlu mereka uruskan. Ini bermakna tekanan itu turut sama berkembang sejajar dengan tahap perkembangan kehidupan manusia itu sendiri.

Semakin dewasa seseorang individu itu, semakin banyak rintangan dan tugasan serta ujian yang akan ditempuhi sepanjang hidup mereka. Itulah lumrah kehidupan.

Situasi ini mendesak masyarakat dewasa ini, untuk mencari-cari terapi, ‘gateway’ atau jalan keluar untuk meredakan tekanan hidup. Tekanan sama ada pada sudut fizikal mahupun mental, sekiranya tidak ditangani sebaiknya akan menyebabkan kemusnahan dan kesakitan.

Oleh itu, kita dapat perhatikan pelbagai cara yang diteroka oleh manusia untuk meredakan tekanan-tekanan tersebut. Ada orang melegakan tekanan dengan secawan kopi, ada juga yang melancong hingga ke luar negeri.

Ada orang yang melegakan tekanannya dengan melakukan aktiviti kegemaran, ada pula yang membantu orang yang memerlukan. Bahkan, ada juga yang menjadikan tekanan sebagai alasan untuk melanggar batasan agama mahupun kesusilaan.

Menyedari akan hal ini, Allah yang Maha Penyayang telah menyediakan jalan-jalan terapi melalui pelbagai cara.

Ibadah-ibadah yang wajib itu pada hakikatnya ialah terapi kepada tekanan-tekanan yang ada dalam kehidupan manusia. Kesibukan-kesibukan sama ada berbentuk pergerakan dan komitmen fizikal contohnya, diredakan dengan pensyariatan solat lima waktu sehari semalam.

Solat lima waktu jika ditunaikan dengan penuh penghayatan akan mampu melonggarkan dan meredakan tekanan dan kesibukan ataupun hanya seketika cuma.

Tidak dinafikan, perhubungan seorang hamba dengan Allah merupakan tali utama yang menentukan kebahagiaan seseorang di dunia dan akhirat. Inilah yang digambarkan melalui ayat:

وَمَن يُسْلِمْ وَجْهَهُۥٓ إِلَى اللَّهِ وَهُوَ مُحْسِنٌ فَقَدِ اسْتَمْسَكَ بِالْعُرْوَةِ الْوُثْقٰى ۗ وَإِلَى اللَّهِ عٰقِبَةُ الْأُمُورِ

“Dan sesiapa yang menyerahkan wajahnya  kepada Allah, sedang dia orang yang berbuat kebaikan, maka sesungguhnya ia telah berpegang kepada tali Allah yang kukuh, dan hanya kepada Allah-lah kesudahan segala urusan.” (Luqman: 22)

Penyerahan secara total kepada Allah Taala tidak akan berlaku tanpa keyakinan yang mantap. Orang yang benar-benar dekat dengan Allah Taala akan menyerahkan segala urusannya kepada Allah setelah berusaha.

Umpama enjin kepada kereta, umpama ‘motherboard’ kepada komputer, itulah takwa bagi seorang manusia. Atas kepentingan inilah takwa diprogramkan penjanaannya melalui sebuah ibadah bernama puasa yang dipakejkan dengan Ramadan yang juga mempunyai seribu keberkatan dan keistimewaannya yang tiada tandingan.

Pada hampir fasa ketiga ini, kelebihan Ramadan itu bukan lagi menjadi tajuk perbincangan. Sewajarnya yang menjadi perhatian masa ini ialah bagaimana kita mahu merebut waktu-waktu dalam Ramadan ini dengan pengisian perkara-perkara yang sepatutnya demi menjana takwa yang menjadi ‘katalis’ dan ‘dinamo’ dalam kehidupan.

Takwa bukan sahaja penting sebagai penentu hubungan dengan Allah SWT, malah takwa juga berperanan membentuk gaya fikir dan tindak seseorang Muslim.

Orang yang bertakwa akan bersungguh-sungguh melakukan kewajipan dalam agama. Orang yang bertakwa juga akan bersungguh-sungguh menjaga hubungannya dengan manusia lainnya. Bukankah hablun minallah (hubungan dengan Allah) dan hablun minannas (hubungan dengan manusia) itu perlu seiring?

Takwa yang menjadi tujuan jika diraih, akan menjadi bekalan sepanjang setahun sebelum datangnya Ramadan akan datang.

Rasa takut dan harap akan membuatkan kita sentiasa dekat dan perlu kepada Yang Maha Esa. Rasa syukur dan cukup akan membuahkan ketaatan yang tidak berbelah bahagi.

Justeru, jadilah Muslim yang bertakwa itu sebaik-baik manusia kepada Tuhannya. Takwa itulah juga yang akan menjadikannya seorang manusia yang bermanfaat, menyantuni orang lain dalam masyarakat dan mengajak manusia lain kepada pengabdian yang hakiki kepada Allah Rabbul Alamin.

Pensyarah Kanan, Fakulti Pendidikan dan Sains Sosial (FESS OUM)
Penasihat Pertubuhan Ilmuwan dan Cendekiawan Muslim Malaysia (ILMAN)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pakaian musim sejuk untuk anak yatim Syria

SERI KEMBANGAN – Delegasi MyCARE ke Turki telah menyantuni 50 orang anak yatim pelarian Syria dalam misi kemanusiaan Gifts of Smiles 7.0. pada 5 Disember lalu.

Program ini bertujuan membeli pakaian musim sejuk untuk anak-anak yatim tersebut di sebuah pusat membeli-belah.

“Sebelum itu, kami menjamu anak-anak ini di sebuah restoran sebelum menggembirakan mereka dengan membawa ke tempat permainan arked (arcade games),” kata wakil delegasi.

Mereka sangat teruja dan gembira seakan terlupa seketika dengan trauma perang, dan kehidupan seharian mereka.

“Yang tidak pernah lihat permainan arked pun ada.”

Seterusnya, mereka membawa anak-anak yatim tersebut membeli pakaian musim sejuk.

“Pakaian lama mereka pun sudah koyak dan kurang elok,” ujarnya sambil menambah, musim sejuk pula boleh mencecah sampai 1.1°C.

Selain itu, sebanyak 900 lira ‘gift card’ telah diberikan kepada mereka bagi membeli persediaan musim sejuk.

“Terima kasih kepada para penyumbang MyCARE dalam Tabung Winter Relief 2021.”

Teruskan membantu saudara-saudara kita yang memerlukan di pautan https://mycare.qrd.by/winter atau melalui akaun Humanitarian Care Malaysia Berhad (CIMB Islamic 8602135592) dengan rujukan ‘Winter Relief’.

Bukti sumbangan boleh dihantar ke Whatsapp di talian 016- 6366369 atau e-mel winterrelief@mycare.org.my.

“Ayuh kita sebar luaskan kempen ini kepada kenalan dan saudara mara.”

Musim sejuk seringkali menjadi igauan ngeri bagi jutaan pelarian yang tinggal di khemah atau di penempatan yang serba kekurangan.

Berikutan itu, pada 5 hingga 8 Disember lalu, Misi Gifts of Smiles 7 diketuai oleh En. A Khalil Khamis bersama 16 orang ahli misi yang lain, telah membawa bantuan musim sejuk bagi pelarian Syria yang berhijrah ke Turki.

Turut bersama dalam delegasi itu Ahli Lembaga Pemegang Amanah MyCARE, Dr Fauziah Mohd Hasan yang juga Penasihat Rose2Rose.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kemelut MB Selangor: Keputusan PAS dialu-alukan

IKRAM percaya keputusan ini membolehkan “Sistem Dwiparti” terus dilaksanakan. Sistem semak dan imbang ini telah membawa kesan yang baik kepada kematangan politik negara bagi memastikan ketelusan, tadbir-urus yang baik, keadilan dan kesejahteraan rakyat.

Ia juga mencerminkan hasrat PAS untuk terus berusaha memastikan perjuangan memartabatkan dan mengukuhkan suara Islam melalui Pakatan Rakyat, di samping menjaga kesatuan saf mereka.

IKRAM  tetap menyokong semua usaha mendaulatkan syariat sesuai dengan tuntutan akidah, dakwah dan ukhuwah.

IKRAM juga berharap kemelut transisi kepemimpinan negeri Selangor dapat diuruskan dengan lancar, sejajar dengan prinsip demokrasi berparlimen dalam sebuah negara raja berperlembagaan.

Dr Hj Mohd Parid Sheikh Ahmad Presiden


Tragedi Dirang: Di manakah perikemanusiaan?

IKRAM mengutuk sekeras-kerasnya tindakan kejam yang dilakukan oleh pembunuh  yang sudah hilang perasaan perikemanusiaannya. Insiden tragis yang menimpa Dirang kini menjadi satu lagi peristiwa hitam yang merakamkan keganasan dan kekejaman terhadap kanak-kanak di tanahair tercinta ini. Tragedi ini mengingatkan kita semua mangsa kanak-kanak yang lain seperti Allahyarham adik Nurin Jazlin Jazimin, Nurul Huda Abdul Ghani, Haserawati Saridi dan Shearwey Ooi Ying Ying. Namun ternyata, segala tindakan, akta dan hukuman yang dijalankan selama ini masih tidak mampu menghalang manusia pemangsa yang kejam dan tidak berhati perut ini dari terus mencari mangsanya. Siapakah pula mangsa seterusnya? Persoalan ini akan mencetuskan satu suasana gerun dan ketakutan yang semakin menyelubungi masyarakat hari ini.

Dalam konteks saranan mengasihi kanak-kanak , Islam telah menggariskan contoh teladan melalui perilaku Rasulullah SAW yang digambarkan dalam mafhum hadith berikut :

Dari Abu Hurairah : Nabi SAW mencium Al-Hassan bin Ali dan di sisi Nabi ada Al-Aqro’ bin Haabis At-Tamimy yang sedang duduk. Maka Al-Aqro’ berkata : Aku punya 10 orang anak, tidak seorang pun dari mereka pernah kucium. Maka Rasulullah SAW pun melihat kepada Al-Aqro’ lalu baginda bersabda: `Barangsiapa yang tidak merahmati atau menyayangi maka ia tidak akan dirahmati.

Nelson Mandela juga pernah mengatakan :

“There can be no keener revelation of a society’s soul than the way in which it treats its children.”

Tiada petunjuk lebih tepat yang mampu menggambarkan roh atau intipati jiwa sesuatu masyarakat, selain daripada cara bagaimana ahli masyarakat tersebut melayan dan meladeni kanak-kanak.

Sesungguhnya, kejadian yang menimpa Dirang dan ramai lagi kanak-kanak mangsa kekejaman  menjadi petanda bahawa ada sesuatu yang amat tidak kena dalam masyarakat kita hari ini.

IKRAM menegaskan, fenomena peningkatan keganasan dan kekejaman di kalangan masyarakat berkait rapat dengan longgarnya ikatan spiritualiti dan lunturnya pegangan akidah individu. Tanpa adanya perasaan takut kepada kemurkaan Tuhan dan rasa harap kepada keredhaan-Nya, jiwa manusia dengan mudah diperdayakan oleh nafsu syahwatnya. Apabila syahwatnya mengganas dan menjadi raja, individu tersebut tidak akan teragak-agak melakukan sesuatu yang di luar dari jangkaan kebiasaan manusia. Integriti dan amanah tidak lagi menjadi identiti diri. Perkara pokok mengenai keteguhan iman dan takwa inilah yang perlu ditanamkan setiap masa dan ketika dalam diri individu dan masyarakat.

Bagi memastikan perkara yang sama tidak berulang, IKRAM mencadangkan beberapa langkah dan tindakan yang harus diambil perhatian serius:

1.	Meminta semua pihak memuhasabah diri secara jujur dan telus, menilai semula sejauhmanakah kepercayaan agama dan spiritualiti ini berakar umbi dalam jiwa khususnya generasi muda yang dibimbangi semakin longgar pegangan agama, nilai dan moral kemanusiaan.

2.	Mencadangkan agar ibu bapa sentiasa lebih peka dengan aspek keselamatan anak-anak di dalam dan luar rumah, di samping mendidik anak-anak tentang kepentingan keselamatan diri mereka sendiri.

3.	Menyarankan agar kesemua ibu bapa dan golongan dewasa memastikan anak-anak mereka dididik dengan acuan nilai dan moral yang tinggi, berpaksikan kepercayaan agama yang dianuti. Fahaman materialistik dan gaya hidup hedonistik yang begitu berleluasa di kalangan keluarga moden hari ini, mestilah digantikan dengan cara hidup sederhana yang menekankan tentang nilai murni, akhlak, integriti, amanah dan keseimbangan.

4.	Mengajak semua ahli masyarakat untuk mengambil berat dan mengutamakan kesejahteraan anak-anak dari segenap aspek – fizikal, mental, emosi, spiritual dan sosial. Semoga sikap keprihatinan tinggi yang ditunjukkan oleh Encik YP Chong yang dilaporkan bertindak pantas menyelamatkan Wan Hazim Wan Khadhir, kanak-kanak yang dilaporkan hilang dari ditemui di rumahnya baru-baru ini, menjadi contoh teladan dan motivasi untuk kita semua.

5.	Merayu pihak berwajib memberikan fokus serius dalam usaha menanamkan nilai murni berpaksikan moral, agama dan kerohanian yang tinggi kepada ahli-ahli masyarakat. Keseimbangan hidup mengejar dunia dan akhirat akan mencetuskan manusia yang kompetatif dan berdaya-saing tinggi.

6.	Menuntut  agar segala unsur-unsur perosak jati diri generasi muda seperti ketagihan dadah, pil khayal, alkohol serta seks bebas dibendung dengan tegas, berkesan dan berhemah.

Sesungguhnya kesejahteraan dan keselamatan anak-anak adalah tanggungjawab bersama dan amanah buat semua golongan dewasa dalam masyarakat.

PASTIKAN KEMATIAN NURUL NADIRAH TIDAK SIA-SIA. JADIKAN IA SATU TITIK MULA UNTUK MASYARAKAT KEMBALI KEPADA ASAS AGAMA DAN SPIRITUALITI YANG MANTAP DAN KUKUH.

Prof. Madya Dr. Harlina Halizah Siraj Pengerusi JK Pembangunan Sosial IKRAM 012-3243134

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Presiden sepenggal: Sikap Trump yang memakan diri

Rakyat Amerika Syarikat (AS) telah memilih Joe Biden daripada parti Demokrat sebagai Presiden AS ke-46 dan menumbangkan Donald Trump daripada parti Republican dalam plihan raya negara itu baru-baru ini.

Dengan kempen bertemakan ‘A Battle for the Soul of the Nation‘, kejayaan ini membolehkan Biden, 77, menafikan hasrat Trump untuk menjadi presiden untuk penggal kedua.

Dalam pilihan raya itu, Biden memperoleh 284 undi elektoral manakala Trump hanya meraih 214 undi elektoral. Menurut laporan AP, kerusi terakhir dimenangi Biden adalah Pennsylvania yang memberinya 20 undi elektoral, bagi melepasi angka 270 untuk menang.

“Amerika, saya merasa terhormat anda telah memilih saya untuk memimpin negara kita yang hebat.”

“Kerja di hadapan kita akan sulit, tetapi saya berjanji kepada anda: Saya akan menjadi Presiden bagi semua rakyat Amerika – baik anda memilih saya atau tidak.”

“Saya akan menjaga keyakinan yang telah anda tempatkan kepada saya.”

Begitulah respons awal Biden, yang merupakan presiden tertua yang dipilih dalam sejarah AS. Naib Presiden AS pula bakal disandang Kamala Harris, menjadikan beliau wanita pertama di AS yang memegang jawatan itu.

Apa cerita Trump? Beliau masih belum menerima kekalahannya, malah bakal mencabar kemenangan Biden di mahkamah kononnya ada penipuan dalam pilihan raya itu.

Sikap sebegini sesuai dengan karakternya yang tidak mendengar kata, bercakap sesuka hati tanpa fakta dan provokatif. Keputusan pilihan raya belum habis dikeluarkan secara rasmi pun beliau sudah isytihar yang beliau menang.

Sikap beliau ini sahaja sudah mencerminkan kekalahannya. Mengapa Trump kalah? Sebenarnya sudah ada analisis yang menjangka dan menghidu lebih awal kekalahan Trump.

Analisis Oxford Economics pada Mei lalu melalui laporan berita Daily Mail (UK) meramalkan bahawa Trump akan kalah dalam pilihan raya 2020 dengan unjuran 35 peratus undi popular berikutan kemelesetan ekonomi AS di tengah-tengah krisis COVID-19.

Ramalan ini berdasarkan pada KDNK negara itu yang jatuh sebanyak 4 peratus pada akhir 2020 berbanding 2019 seperti yang dilaporkan Washington Post.

Bahkan, profesor sejarah AS, Allan Lichtman turut menjangkakan perkara yang sama pada Ogos lalu dalam satu temu ramah bersama CNN dengan sistem ’13 kunci’nya merangkumi beberapa faktor seperti ekonomi, sandangan jawatan, rusuhan sosial dan skandal serta karisma peribadi calon.

“Kunci-kunci itu menjangkakan bahawa Donald Trump akan hilang Rumah Putih tahun ini,” ujar Licthman yang sentiasa menepati jangkaannya dalam setiap pilihan raya AS sejak 1984.

Selain faktor ekonomi, ada beberapa faktor lagi yang membawa kepada kekalahan Trump antaranya:

Respons Trump terhadap pandemik ini lambat dan mengecewakan, dan beliau telah berulang kali menyatakan keyakinan bahawa pandemik ini telah berakhir. Kengganannya untuk membuat pelan tindakan yang komprehensif bersama pakar-pakar perubatan telah meragut ribuan nyawa di AS.

2. Kepimpinan dan mesej yang membawa perpecahan

Trump memperoleh keuntungan politik dengan memanfaatkan ketakutan rakyat kulit putih bahawa mereka akan kehilangan hak dan kuasa. Beliau juga melakukan serangan jahatnya terhadap lawan politik, bahkan dalam partinya sendiri, serangan terhadap media arus perdana dan pegangannya terhadap retorik ketuanan kulit putih yang telah melebarkan lagi jurang antara masyarakat.

Tinjauan CBS News menunjukkan bahawa sebanyak 87 peratus pengundi kulit hitam dan 66 peratus pengundi Latin memilih Biden sementara 12 peratus pengundi kulit hitam dan 32 peratus pengundi Latin memilih Trump.

Beliau telah meluluskan larangan kemasukan rakyat tujuh negara umat Islam ke AS dan mengaitkan Islam dengan terorisme, yang telah menyemarakkan lagi sentimen Islamofobia dan kebencian terhadap umat Islam di AS dan dunia.

Akibatnya, Islamofobia menjadi normal, masjid menjadi sasaran serangan dan pelajar Muslim dibuli pelajar kulit putih di negara itu. Walaupun Muslim di sana adalah minoriti tetapi undi mereka amat signifikan dan telah menjadi punca kepada kekalahan Trump apabila majoriti mereka mengundi Biden.

Tinjauan badan hak asasi dan advokasi Muslim terbesar AS, The Council on American-Islamic Relations (CAIR) mendapati 69 peratus pengundi Muslim memilih Biden dan hanya 17 peratus memilih Trump.

Gagasan ‘America First’ dan dasar luar yang cacamarba telah mengancam kedudukan AS di dunia dan melemahkan tindakan kolektif terhadap isu-isu utama seperti perubahan iklim termasuklah menarik diri daripada WHO, Perjanjian Paris dan perjanjian antarabangsa lain.

Sebenarnya masih banyak faktor lain yang menyumbang kekalahan Trump. Namun, empat faktor di atas sudah cukup memakan dirinya untuk rakyat AS memaksanya keluar daripada Rumah Putih selepas sepenggal mentadbir.

Pengajaran untuk Malaysia? Rakyat jangan lagi memilih pemimpin yang tidak kompeten, tiada integiriti dan tidak berwibawa untuk mentadbir negara kerana ia boleh membawa kepada ketidakstabilan dan boleh menghalang pemacuan kemakmuran negara ke arah yang lebih baik.

Mohammad Hafizuddin bin Abdul Mukti
Jabatan Penerangan dan Perhubungan
Pertubuhan IKRAM Malaysia

4. The Council on American-Islamic Relations (CAIR)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


i-Citra boleh dimohon hari ini

SERI KEMBANGAN – Kumpulan Wang Simpanan Pekerja (KWSP) pada Ahad memaklumkan, permohonan i-Citra boleh dibuat melalui laman sesawang icitra.kwsp.gov.my mulai hari ini.

“Ahli dinasihatkan memastikan nombor telefon bimbit mereka sama seperti dalam rekod KWSP bagi urusan penerimaan One-Time Password (OTP) serta mempunyai akaun bank yang masih aktif untuk bayaran pengeluaran tersebut,” katanya dalam kenyataan yang dikeluarkan EPF Media Desk, Jabatan Hal Ehwal Korporat KWSP semalam.

Ahli KWSP yang berusia 55 tahun ke bawah boleh membuat permohonan pengeluaran i-Citra bermula hari ini iaitu tiga hari lebih awal daripada tarikh jangkaan asal.

“Melalui i-Citra, ahli yang layak boleh membuat pengeluaran simpanan KWSP mereka sehingga jumlah maksimum RM5,000 tertakluk kepada jumlah baki simpanan dalam kedua-dua Akaun 1 dan 2.”

Justeru, jumlah pengeluaran yang diluluskan akan dibayar secara berperingkat sehingga lima kali bayaran bulanan sebanyak RM1,000 sebulan tertakluk kepada baki simpanan.

“Pembayaran pertama i-Citra dijangka dikreditkan ke dalam akaun bank ahli bermula bulan depan,” menurut kenyataan itu.

Pengeluaran i-Citra diperkenalkan selaras dengan pengumuman Pakej Perlindungan Rakyat dan Pemulihan Ekonomi (PEMULIH) oleh Perdana Menteri, Tan Sri Muhyiddin Yassin pada 28 Jun lalu.

Ia merupakan inisiatif jangka masa pendek bagi membantu ahli yang terkesan dengan cabaran ekonomi akibat pandemik Covid-19 serta mengimbangi keperluan hari ini dan masa depan ahli.

Bagi mendapatkan maklumat lanjut berkenaan i-Citra serta cara-cara membuat permohonan, ahli boleh merujuk saluran komunikasi rasmi KWSP, laman webnya di www.kwsp.gov.my atau menghubungi talian hotline i-Citra di 03-8922 4848.


Filem Mat Kilau: Ulasan Dan Pengajaran

Ramai yang telah memberikan ulasan tentang filem ‘Mat Kilau: Kebangkitan Pahlawan’, kisah pahlawan Melayu terkenal yang menentang British di negeri Pahang, sama ada pro atau kontra setelah beberapa hari ia ditayangkan di pawagam.

Filem terbitan Studio Kembara dengan kos RM8 juta arahan Syamsul Yusof berinspirasikan sejarah pahlawan itu dilaporkan telah berjaya mengutip lebih RM23 juta dalam tempoh tujuh hari tayangan yang bermula 23 Jun lalu.

Sebagai anak Pahang, penulis tidak melepaskan untuk menyaksikan filem kepahlawanan tersebut yang menampilkan ramai pelakon popular antaranya Dato’ Adi Putra, Beto Kusyairy dan Fattah Amin, termasuk pelakon filem Hollywood dari Indonesia, Yayan Ruhian.

Dato’ Adi Putra melakonkan watak Mat Kilau dengan aura yang tersendiri sebagai seorang yang tenang, berhati-hati, taat, berani dan tangkas mengalahkan lawan.

Boleh jadi bentuk badannya yang segak dan tegap menjadi faktor dipilih sebagai Mat Kilau agar dilihat lebih gagah untuk bersilat dan melawan tentera British.

Walaupun begitu, lakonan mantap Beto Kusyairy berjaya menjiwai watak Wahid sebagai seorang sahabat Mat Kilau yang setia, tabah hadapi dugaan kematian isteri serta bangkit daripada kesedihan dan terus berjuang.

Tidak keterlaluan dikatakan, jika Adi Putra tidak memegang watak Mat Kilau, Beto sudah pasti jadi pilihan terbaik untuk memegangnya. Lakonan Fattah Amin dalam filem ini juga tidak mengecewakan sebagai seorang yang bijak, tidak kaku dan lincah bertarung bagi membantu sahabat yang lain.

Kebanyakan pelakon berlakon dengan baik, namun watak Yassin yang dibawa Johan As’ari mungkin ada kekurangannya kerana dikatakan lakonannya seperti ‘tidak menjadi’.

Menariknya, pelakon-pelakon wanita semuanya menutup aurat yang melambangkan bahawa adab beragama turut dijaga dalam pembikinan filem ini.

Babak awal saja sudah mengejutkan kerana dimulakan dengan tembakan dan pembunuhan oleh tentera British secara tiba-tiba terhadap penduduk kampung.

Mungkin pengarah ingin menampilkan kelainan dalam permulaan filem, namun babak sebegitu mungkin membuatkan mereka yang baru mula menonton tidak dapat ‘berehat’ pada awalnya kerana kejutan seperti itu.

Boleh dikatakan separuh babak daripada filem ini adalah gabungan beberapa aksi pertempuran dan boleh dianggap mempunyai banyak klimaksnya. Penulis menduga aksi berkuda, pedang, bertempur dan serangan gerila di hutan ini dilhamkan daripada drama bersiri Turki terkenal, Ertugrul.

Dari sisi lain, babak-babak yang emosional boleh dikatakan agak ringkas dan penonton tidak sempat ‘feel’ lebih lama dalam adegan tersebut kerana ia sentiasa diselangi dengan aksi konflik dan pertempuran.

Babak isteri Wahid dibunuh oleh pihak British pula boleh dipertikaikan dari sudut sejarah, adakah wanita pernah diperlakukan dengan kejam oleh British di Tanah Melayu? Atau ia sebagai sindiran untuk ‘wajah’ sebenar British secara tersiratnya? Mungkin ada mesej yang ingin disampaikan.

Walaupun Mat Kilau adalah filem fiksyen, faktor sejarah juga perlu diambil kira dan lebih berhati-hati dalam memperhalusi jalan cerita agar lebih hampir dengan faktanya.

Penulis juga cuba memahami mengapa watak isteri Mat Kilau yang setia dan isteri Wahid yang seperti menentangnya. Ini mungkin kerana pengarah tidak mahu melihat babak yang ‘skema’, perlu ada watak bertentangan dan konflik untuk menghidupkan filem.

Dalam konteks bahasa yang digunakan dalam filem ini, mungkin penggunaan perkataan bahasa pasar seperti ‘engkau orang’ atau ‘je’ boleh dielakkan dalam skrip.

Penggunaan bahasa dalam filem ini bercampur-campur antara gaya bahasa moden, bahasa semasa penentangan (abad ke-18 dan 19) dan zaman sebelumnya. Gaya bahasa perlu dilihat konsisten sepanjang filem supaya ia mudah dihayati.

Dari sisi lain, memang wajar elemen loghat Pahang diketengahkan kerana Mat kilau adalah pahlawan yang merupakan anak jati Pahang.

Walaupun begitu, penulis memahami kesukaran yang dihadapi para pelakon jika mereka terpaksa belajar dan menggunakan loghat tersebut dalam filem yang mungkin akan mengambil masa yang lama.

Dalam pada itu, tidak dinafikan bahawa mesej berkaitan keberanian dan kepahlawanan Mat Kilau dan rakan-rakannya dalam menentang penjajahan British di Pahang, serta kelincahan seni persilatan yang dipersembahkan.

Namun, mesej berkaitan Melayu dan Islam dilihat lebih menonjol dengan skrip yang berulang-ulang tentang perpecahan dan kesatuan orang-orang Melayu.

Pada hemat penulis, pengulangan tersebut adalah tidak perlu kerana mesejnya sudah sampai dan boleh digantikan skrip lain dengan mesej yang bermakna sebagai nilai tambah dalam filem ini.

Sebagai contoh, menurut sejarah, Mat Kilau dikatakan pandai mengaji. Alangkah bagusnya jika babak beliau mengaji al-Quran yang memberi mesej bahawa beliau seorang yang kuat beramal dengan agama sebagai sumber kekuatannya.

Ucapan Mat Kilau pada akhir babak filem ini mungkin menjadi ‘penyelamat’ dengan mesej supaya berpegang dengan akidah, keimanan dan ketakwaan kepada Allah SWT sebagai hakikat kemuliaan dan kekuatan bagi manusia.

Secara keseluruhannya, pengarah Syamsul Yusof berjaya menggarap babak-babak dalam filem ini dengan baik, yang menaikkan semangat membela bangsa dan tanah air, meruntun emosi dan mendidik jiwa.

Penerbitan filem ‘Mat Kilau: Kebangkitan Pahlawan’ yang berinspirasikan sejarah pahlawan adalah satu usaha yang amat baik walaupun ada kekurangannya, bahkan sambungan kisah-kisah perjuangan beliau wajar difilemkan pada masa akan datang.

Negara kita juga tidak ketandusan sejarah pahlawan-pahlawan terdahulu yang menentang penjajahan seperti Datuk Maharaja Lela, Tok Janggut, Abdul Rahman Limbong, Datuk Bahaman, Rentap, Mat Salleh, Panglima Salleh, Syarif Masahor dan sebagainya.

Walaupun begitu, seharusnya karya-karya berindentitikan Malaysia, tidak sekadar berinspirasikan sejarah kepahlawanan, perlu dibanyakkan lagi oleh para penggiat filem negara dengan kerjasama pelbagai pihak yang berminat sama ada organisasi, syarikat atau individu.

Ini penting bagi mendidik rakyat bahawa kita mempunyai sejarah, keunikan dan identiti kita sendiri yang akan membentuk jati diri bangsa dan negara.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bantuan Ramadan di ‘Masjid al-Aqsa’

Selain menyampaikan bantuan, jaulah tersebut bertujuan untuk mengagungkan syiar umat Islam iaitu masjid tersebut yang sangat mirip dengan Masjid Kubah as-Sakhrah, simbolik terkenal bagi Masjid al-Aqsa.

Progam ini telah dianjurkan oleh Badan Kebajikan An-Nur dengan kerjasama Humanitarian Care Malaysia (MyCARE), Khidmat Masyarakat IKRAM (i-Bantu), Hospital An-Nur dari Malaysia dan Kolej Teknologi Ibnutech, As-Salam Foundation Thailand dan Iibnu Auf Foundation dari Thailand.

Suasana majlis iftar dan ucapan ketua jaulah, Ustaz Wan Subki

Dalam pada itu, satu sesi ceramah Palestin turut diadakan bagi membakar semangat hadirin untuk memuliakan seterusnya membebaskan Palestin yang dijajah oleh zionis Israel. Rombongan ini turut menyampaikan jumlah sumbangan sebanyak RM16,000 kepada fakir miskin di sekitar Satun, Thailand.

Selain itu, bentuk-bentuk sumbangan lainnya ialah majlis iftar untuk 800 orang, keperluan makanan asas kepada hampir 100 orang fakir miskin, lima buah kipas angin untuk kegunaan masjid, sebuah al-Quran dan cenderamata Masjid al-Qibli dari Palestin.

Sumbangan dan bantuan Ramadan untuk penduduk sekitar

Majlis iftar tersebut dihadiri oleh tetamu-tetamu kehormat Thailand antaranya Rosee Baikadem (Timbalan Menteri Thailand), Hj Aron Umaji (Ketua Majlis Islam Satun), Tuan Dalan Nungale (Ketua Jabatan Pendidikan Fatoni), Tuan Abdulhaleem Kesa (Ketua Daerah Kawasan Langu) dan Tuan Idris Napalen (Ketua Daerah Kaunsator).

Dif kehormat antarabangsa juga turut hadir bersama untuk melihat sendiri keindahan masjid ini, iaitu Dr. Mazen Rustam Ahmed Abu Arjah yang mewakili Al-Quds Channel dari Palestin.

Turut bersama dalam jaulah ini Ustaz Hj Wan Subki Wan Salleh selaku Pengerusi Badan Kebajikan An-Nur dan ketua rombongan, Eksekutif MyCARE, Ustaz Abdul Rahman Sayuti serta Hairil Anuar Hashim dan Rohana Alias mewakili i-Bantu.


Kecam serangan kimia, hukum rejim Assad!

Dalam satu sidang media yang diadakan semalam, Pengerusi Gabungan NGO Kemanusiaan Syria, Prof Madya Dr Hafidzi Mohd Noor berkata bahawa pada 4 April yang lalu, media sosial telah dibanjiri dengan foto-foto yang menunjukkan kesan serangan kimia gas sarin.

“Menurut laman Syrian Observatory for Human Rights (SOHR), serangan ini telah mengorbankan 58 orang termasuk 11 orang kanak-kanak dan 160 orang cedera. Kami percaya jumlahnya semakin meningkat”.

Mangsa yang terkena gas sarin akan mengalami kegagalan otot dan organ untuk berfungsi di mana paru-paru tidak dapat menjalankan tugas untuk menghirup oksigen dan mengeluarkan karbon dioksida.

Pandangan mangsa akan menjadi kabur, hidung berair dan sebagainya serta menghadapi kematian yang amat menyeksakan dalam tempoh satu sehingga 10 minit.

“Kami difahamkan serangan gas sarin ini sekalipun ada yang terselamat, tanpa rawatan yang wajar mereka akan mengalami masalah neurologikal sepanjang hayat”, tambahnya.

Beliau juga menyatakan bahawa pihak rejim telah mensasarkan serangan ini terhadap hospital, tadika dan sekolah.

“Serangan pada zaman ini adalah serangan yang benar-benar disasarkan kepada sasaran yang hendak dituju, bukan seperti dahulu”, ucapnya.

GNKS menyeru semua pihak untuk bersama-sama mengenakan tekanan ke atas rejim Assad dan sekutu-sekutunya agar mereka mematuhi tuntutan Resolusi 2118 yang diluluskan PBB pada 2013 yang berkaitan dengan pelupusan senjata kimia.

Malah, jika pihak rejim enggan mematuhi resolusi tersebut, GNKS menyeru pihak antarabangsa tidak teragak-agak menghukum rejim berdasarkan Piagam PBB.

Rombongan GNKS dikerumuni pihak media selepas serahan memorandum di pejabat kedutaan Syria

Usai sidang media, satu memorandum bantahan diserahkan kepada Duta Besar Syria di Malaysia daripada GNKS bagi mewakili rakyat Malaysia yang prihatin.

Walau bagaimanapun, rombongan GNKS ternyata kecewa apabila kedatangan mereka ditolak dan pejabat kedutaan Syria hanya menghantar wakil mereka untuk menerima memorandum tersebut.

Kedatangan mereka ditolak alasan tiada temu janji sedangkan sudah dimaklumkan beberapa kali, sudah berhubung dengan pihak Kementerian Luar Malaysia mengenai isu ini serta alasan sudah tamat waktu kerja, walaupun rombongan telah hadir dalam waktu kerja, pada jam 3.30 petang.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM tubuh Unit Psikospiritual

Unit PSI ini berusaha untuk menjadi ahli profesional utama dalam perkembangan holistik insan dengan penekanan kepada kesejahteraan hidup psikospiritual dan juga meningkatkan hubungan profesional antara ahli-ahli professional psikologi IKRAM dengan ahli-ahli IKRAM dan serta masyarakat umum.

Unit yang ditubuhkan beberapa bulan lalu telah menganjurkan aktiviti pertamanya iaitu Muzakarah Psikospiritual IKRAM 2016 pada Sabtu 27 Februari lalu di Pusat Komuniti IKRAM Gombak, Taman Samudera, Batu Caves.

Muzakarah ini mengumpulkan wakil daripada pelbagai Jawatankuasa, Agensi dan Institusi IKRAM bagi membahaskan tajuk “Psikologi Palsu dan Psikologi Pop: Peranan Psikospiritual IKRAM (PSI) dalam Dakwah Profesional IKRAM”.

Muzakarah dimulai dengan ucaptama oleh Penasihat PSI, Profesor Kanan Dr Mohamed Hatta Shaharom yang bertajuk “Kedamaian Psikospiritual Demi Kelestarian Dakwah” yang seterusnya merasmikan Muzakarah PSI.

Selepas ucaptama, Pengerusi PSI, Penolong Profesor Dr Alizi Alias membentangkan tajuk “Psikospiritual IKRAM (P.S.I): Asas-asas Islamik-Saintifik serta Aplikasi di Medan-medan Amal IKRAM” diikuti dengan perbahasan oleh Ahli Panel PSI, Dr Adnan Omar yang bertajuk: “Neuro Linguistic Programing (NLP) – Between Science and Practicality”.

Muzakarah PSI telah mencapai satu resolusi penting iaitu: “Semua institusi IKRAM akan mengkaji semula dan memastikan penggunaan prinsip-prinsip Islamik-saintifik dalam program-programnya.”

Semoga muzakarah ini menjadi perintis kepada IKRAM bagi memastikan penggunaan prinsip-prinsip Islamik-Saintifik dalam program-program dakwah, tarbiah dan kebajikannya bagi menyebarkan mesej hidayah dan rahmah ke seluruh alam, insyaa-Allah.

Penasihat: Prof Kanan Dr Mohamed Hatta Shaharom (Pakar Psikiatri)Pengerusi: Penolong Profesor Dr Alizi Bin Alias (Pakar Psikologi Industri dan Organisasi)Setiausaha: Abdul Rahman Bin Ahmad Badayai (Pakar Psikologi Perkembangan)Penyerlaras Latihan: Dr Maryam binti Amaran (Pakar Psikiatri)Penyelaras Penyelidikan: Dr Tuti Iryani binti Mohd Daud ( Doktor Pakar dan Pensyarah Psikiatri)Penyelaras Intervensi: Pn. Hjh Azlina Roszy binti Mohamad Ghaffar (Pakar Psikologi Klinikal)Penyelaras Perhubungan Luar: Pn Hjh Zaiton binti Ismail (Kaunselor)Penyelaras Media: Saudara Mohd Akif Farhan bin Ahmad Basri (Pakar Psikologi Perkembangan & Pelajar Sarjana Psikologi Klinikal)

Ahli Panel PSI:1. Puan Hjh Kamaliah binti Noordin (Pakar Psikologi Pendidikan)2. Dr Adnan bin Omar (Pakar Psikologi Klinikal)3. Prof Madya Dr Fauziah Hanim binti Jalal (Pakar Kaunseling Keluarga dan Pendidikan Keluarga)4. Mohd Narawi bin Mohamed Ali (Kaunselor)5. Dr Rafidah binti Bahari (Pakar dan Pensyarah Psikiatri)6. Puan Hjh Rahimah binti Abdul Rahman (Kaunselor)7. Dr Tengku Mohd Saifudin bin Tengku Kamarulbahri (Pakar Psikiatri)


Tentang penghapusan etnik, bangunkan warga Rohingya – AYLF

“AYLF menyeru para aktivis, belia, badan bukan kerajaan dan pihak berautoriti untuk bersama-sama menyantuni pelarian Rohingya dengan bantuan yang berterusan dan mengutuk penghapusan etnik di Myanmar,” kata Naib Presiden AYLF Malaysia Chapter, Puan Farah Nabilah Abdul Rahman.

Beliau berkata demikian dalam sidang media sempena Program Perbincangan Meja Bulat Asean Young Leaders Forum Malaysia 2019 yang membincangkan tentang isu semasa pelarian Rohingya pada Ahad lalu di UKM.

Tambahnya, pendirian ini dibuat berdasarkan hakikat bahawa Rohingya tidak diiktiraf sebagai etnik minoriti di Myanmar, ditindas dalam pelbagai bentuk, dicabul hak kemanusiaan dan disenaraikan Pertubuhan Bangsa-bangsa Bersatu (PBB) sebagai golongan yang menerima penindasan paling buruk di dunia.

“Justeru, AYLF yang kini sudah melebarkan jaringannya di Malaysia, Indonesia, Thailand, Singapura, Filipina, Kemboja dan Sri Lanka menyeru para belia khususnya di seluruh rantau ASEAN untuk bersama-sama bersatu padu menentang mekanisme penghapusan etnik di Myanmar dan menyeru belia ASEAN untuk terus menyantuni warga Rohingya,” tegasnya.

AYLF juga menggesa pihak berwajib dan para belia seluruh ASEAN untuk bersama-sama mendesak kerajaan Myanmar supaya mengiktiraf Rohingya sebagai etnik minoriti negara dan menghentikan sebarang bentuk tindakan penghapusan etnik.

Dalam perbincangan meja bulat itu, kesemua ahli sidang yang terdiri daripada badan bukan kerajaan (NGO), sukarelawan kemanusiaan, mahasiswa dan wakil-wakil daripada pemimpin pelarian Rohingya di Malaysia bersetuju dengan lima resolusi berikut:

1. Menyeru semua pemimpin ASEAN – termasuk kerajaan dan NGO untuk bersatu dan bertindak secara kolektif untuk membantu dan memperkasa pelarian Rohingya dari aspek hak asasi, pekerjaan, bantuan kesihatan dan pendidikan asas terutamanya kepada kanak-kanak.

2. Mengusulkan satu konvensyen ASEAN yang berkaitan dengan pelarian selari dengan Konvensyen Pelarian 1951.

3. Mencadangkan dasar projek penambahbaikan pengurusan pelarian di Malaysia dan memasukkan pihak berkepentingan yang relevan sama ada NGO, wakil pelarian selain daripada pihak berautoriti dalam jawatankuasa dasar ini.

4. Membolehkan akses kepada pelarian Rohingya untuk pendidikan rendah, menengah dan tinggi.

5. Membangunkan mekanisme pembiayaan penjagaan kesihatan yang lebih baik untuk pelarian bagi memastikan akses mereka kepada perkhidmatan kesihatan lebih terjamin.

“AYLF amat berbesar hati dan bersedia untuk bekerjasama dengan mana-mana badan-badan antarabangsa, agensi kerajaan, badan bukan kerajaan, Institut Pengajian Tinggi dan sekolah dalam menjayakan kempen belia menentang penghapusan etnik di Rohingya ini,” kata Farah lagi.

Resolusi-resolusi tersebut turut dipersetujui bersama oleh AYLF Indonesia Chapter, Myanmar Ethnic Rohingya Human Rights Organization Malaysia (MERHROM), Islamic Medical Association of Malaysia, Islamic Relief Malaysia (IRM), Persatuan Belia Harmoni Malaysia, Humanitarian Care Malaysia (MyCARE), Mahasiswa Amanah Nasional, Perubuhan Kebajikan READ Malaysia dan Malaysian Relief Agency (MRA).

Perbincangan Meja Bulat ASEAN Young Leaders Forum Malaysia 2019 menampilkan Penasihat Eksekutif ASEAN Rohingya Centre, Tan Sri Datuk Seri Syed Hamid Albar, Pengerusi Rohingya Working Group, Asia Pacific Refugee Rights Network, Lilianne Fan dan Puan Farah Nabilah sebagai panelis.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


MyCARE santuni asnaf di Sabah

Sebanyak 400 buah keluarga asnaf yang terkesan dengan Perintah Kawalan Pergerakan (PKP) menerima manfaat sepanjang dua hari penyaluran pada 20 sehingga 23 Oktober lalu bertempat di Putatan, Kota Kinabalu, Telupid, Labuan dan Kota Belud.

Bantuan pek makanan mengandungi antaranya beras, telur, gula, garam, minyak masak, tepung, uncang teh dan mi kuning.

Berikut adalah rumusan bantuan COVID-19 dalam negara yang telah disalurkan oleh MyCARE setakat 12 November 2020.

“Bentuk bantuan ialah sebanyak 6,588 pek makanan, 990 bungkus makanan panas, 5,010 pek roti dan air, 5,260 unit pelitup muka, 11,016 unit pelindung muka (face shield), 58 liter pensanitasi tangan (hand sanitizer), 3,102 unit set PPE, 14,300 unit sarung tangan, 1,500 pek kit kebersihan, 23 unit kipas, dan dua unit Powered Air Purifying Respirator (PAPR).”

Rakyat Malaysia diseru agar terus memberikan sumbangan di pautan berikut: https://www.billplz.com/fightcovid19.

Dalam pada itu, MyCARE juga merayu kepada rakyat Malaysia yang prihatin untuk terus bersama dalam kempen Winter Relief 2020 bagi membantu mangsa dan pelarian yang teruk terjejas dengan musim sejuk.

Sehingga 19 November 2020, sebanyak RM376,638.64 telah berjaya dikumpul dalam Tabung Winter Relief, masih jauh daripada sasaran RM1 juta demi menyelamatkan mereka daripada musim sejuk yang membunuh.

“Selimutkan mereka, hangatkan mereka, dan berikan nutrisi terbaik untuk anak-anak kita di sana, salurkan sumbangan anda ke http://mycare.qrd.by/winter.”

Dalam perkembangan lain, MyCARE dengan kerjasama Pusat Derma Darah (PDN) dan Palestine Cultural Organisation Malaysia (PCOM) telah menganjurkan Kempen Derma Darah bertempat di Ibu Pejabat MyCARE.

“Aktiviti ini diharapkan dapat membantu pihak Kementerian Kesihatan Malaysia (KKM) melalui PDN untuk sentiasa mempunyai bekalan darah yang mencukupi berikutan pandemik COVID-19 yang menyebabkan stok bekalan darah terganggu.”

MyCARE merakamkan penghargaan kepada para sukarelawannya dan semua penderma darah yang sudi bersama menjayakan program ini bagi memastikan bekalan darah sentiasa mencukupi untuk kegunaan hospital di seluruh negara.


Gelombang ketiga COVID-19: Jangan alpa

Angka yang terus mendadak naik setiap hari amat membimbangkan kita dan masyarakat dunia. Lebih 18 juta kes positif COVID-19 di seluruh dunia bukanlah nilai yang sedikit.

Data terbaharu Johns Hopkins University menunjukkan terdapat pertambahan hampir 210,000 kes baharu dalam tempoh 24 jam.

Di Malaysia, apa yang terjadi di Sarawak tentunya menjejaskan aktiviti masyarakat di sana apabila gelombang ketiga jangkitan COVID-19 yang telah berlaku sejak penghujung Julai lalu melibatkan Kuching, Padawan dan Samarahan menyebabkan tempoh penutupan sekolah dilanjutkan hingga 17 Ogos ini.

Di Semenanjung pula, kluster Sivagangga menyebabkan empat mukim terjejas susulan penambahan 14 kes aktif COVID-19 hingga memaksa kerajaan Kedah melaksanakan ‘Targetted Enhancement Movement Control Order’ (TEMCO) di Mukim Ah, Mukim Hosba serta Mukim Binjal di daerah Kubang Pasu dan Kampung Ulu, Padang Sanai di Mukim Padang Terap.

Majlis Keselamatan Negara (MKN) Kedah telah telah memutuskan untuk mengarahkan lima buah sekolah di dua daerah di negeri itu ditutup selama 28 hari bermula 2 Ogos lalu.

Selain itu, dua pelajar sekolah rendah berusia tujuh dan 10 tahun telah disahkan positif COVID-19 pada Ahad lalu mendapat jangkitan daripada pesakit ke-8,975 dan pesakit ke-8,976 daripada kluster Sivagangga.

Ketua Pengarah Kesihatan, Datuk Dr Noor Hisham Abdullah sebelum ini turut menegaskan bahawa aktiviti pengesanan kontak rapat secara aktif giat dilaksanakan oleh Pejabat Kesihatan Daerah (PKD) dan aktiviti pembersihan serta nyahkuman dilaksanakan di semua premis termasuklah sekolah yang terlibat dan rumah kes yang dikesan positif.

Berikutan kes yang terjadi ini, sewajarnya Kementerian Pendidikan Malaysia (KPM) menilai kembali pembukaan semua sekolah kerana perkara itu sangat membimbangkan ibu bapa dan juga guru-guru. Sekolah mungkin perlu dicutikan sehingga hujung tahun agar situasi benar-benar selamat.

Menteri Kanan (Keselamatan), Datuk Seri Ismail Sabri Yaakob berkata, kerajaan bersedia menguatkuasakan kembali Perintah Kawalan Pergerakan (PKP) sekiranya kes positif harian mencecah tiga angka.

Tentu sahaja peningkatan itu terjadi berikutan kealpaan segelintir masyarakat kita yang merasakan seolah-olah kita sudah berjaya menghapuskan wabak tersebut. Ramai juga yang melanggar prosedur operasi standard (SOP) hingga akhirnya menyebabkan kes ini meningkat semula.

Jika situasi itu berterusan, ia akan menjejaskan banyak sektor ekonomi negara. Siapa yang hendak Perintah Kawalan Pergerakan (PKP) itu berulang lagi? Duduk rumah dan tidak dibenarkan ke mana-mana. Tentu kita semua tidak mahu bukan?

Dalam perkembangan berkaitan, Pertubuhan Kesihatan Sedunia (WHO) melahirkan rasa bimbang mengenai vaksin untuk melawan COVID-19 mungkin tidak akan ditemui.

Ketua Pengarah WHO, Dr Tedros Adhanom Gabreyesus berkata, walaupun usaha mencari vaksin berkesan dipercepatkan, ‘penyelesaian’ yang sempurna mungkin tidak akan dijumpai.

Menurutnya, beberapa vaksin kini dalam fasa ketiga ujian klinikal dan beliau berharap dapat menemui vaksin yang berkesan supaya dapat membantu dalam mencegah orang ramai daripada jangkitan.

Bermula 1 Ogos, kerajaan telah mewajibkan pemakaian pelitup muka di tempat-tempat umum dan boleh didenda RM1,000 jika melanggarnya. Kerajaan pula perlulah tegas dalam menguatkuasakan arahan tersebut tanpa memilih bulu.

Patuhilah SOP yang telah ditetapkan, amalkan penjarakan fizikal di mana sahaja kita berada dan sentiasa check-in melalui aplikasi MySejahtera atau menulis nama, nombor telefon dan memeriksa suhu badan ketika  memasuki premis.

Sentiasalah peduli dengan kesihatan diri dan keluarga serta bersama-sama mencegah wabak ini daripada terus menular. Tidak kira siapa pun kita, teruskan berusaha dan berdoa agar negara kita dan dunia segera bebas daripada pandemik ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jangan sampai bahasa sendiri dilupakan

“Ada di antara masyarakat kita tidak berbangga dengan bahasa ibunda. Ada yang malu. Kenapa?” soal beliau dalam sidang media penganjuran Hari Bahasa Ibunda Antarabangsa 2018.

Beliau meluahkan pendapat mengenai bahasa ibunda masyarakatnya yang semakin dilupakan oleh komunitinya sendiri dalam mengejar arus pembangunan.

Akibatnya, tidak ramai generasi kini daripada masyarakat setempatnya yang mahir menulis dan komunikasi dalam bahasa Semai.

“Kita mungkin akan ditempelak, dikatakan ketinggalan zaman dan ini amat sukar,” katanya yang juga mewakili Jaringan Orang Asal SeMalaysia (JOAS).

Oleh itu, Tamil Foundation Malaysia dengan kerjasama Pertubuhan IKRAM Malaysia (IKRAM) dan beberapa NGO lain akan berkolaborasi menganjurkan Hari Bahasa Ibunda Antarabangsa 2018.

Menurut Pengarah Program, Usharani Sarkunavalu, program tersebut diadakan dengan objektif untuk menekankan kepentingan bahasa ibunda dan pendidikan berbilang bangsa dalam masyarakat berbilang bangsa.

Bertempat di Kuala Lumpur & Selangor Chinese Assembly Hall (KLSCAH), program tersebut akan melalui peringkat pertama karnival yang berlangsung pada 11 Februari dan berikutnya acara kemuncak pada 21 Februari.

Selama dua hari, antara aktiviti kebudayaan pelbagai kaum yang dijalankan termasuklah kaligrafi cina, kaligrafi khat, tenunan orang asli, congkak, batu seremban, choral speaking, pertandingan seni kolaj, pertandingan menulis esei dan lukisan.

Pertandingan lukisan dengan tajuk ‘Bahasa Saya Jati Diri Saya’ dibuka kepada pelajar peringkat sekolah rendah Tahap 1, 2 dan 3 manakala pertandingan esei dengan tajuk “Saya Bangga Dengan Bahasa Ibunda Saya” untuk pelajar tahap 4, 5 dan 6.

Kedua-dua karya tersebut perlu dihantar kepada pihak penganjur sebelum 14 Februari 2018.

Program ini dijangkakan akan mendapat penyertaan daripada sekolah pelbagai aliran bangsa supaya dapat menggalakkan interaksi antara kaum serta memupuk sifat saling menghormati.

Menariknya, dalam pertandingan seni kolaj, para peserta yang terdiri daripada pelajar sekolah menengah akan digabungkan dalam satu kumpulan yang berbilang bangsa.

Menyambut baik program ini, IKRAM menggalakkan sekolah-sekolah rangkaian IKRAM MUSLEH menghantar peserta daripada setiap sekolah.

“Kami menjangkakan 47 buah sekolah IKRAM MUSLEH akan menghantar peserta daripada sekolah masing-masing. Kami sasarkan seramai 100 peserta atau lebih,” kata wakil IKRAM, Ustaz Megat Mohamed Amin.

Untuk maklumat lanjut, sila hubungi talian 03-2692 6533 atau 016-4944580, Cik Munieshaa, pegawai di pejabat Tamil Foundation Malaysia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Imran Khan Kritik Pakistan Larang Himpunan Awam

Bekas Perdana Menteri Pakistan, Imran Khan menuduh kerajaan Pakistan cuba menghalangnya untuk bertanding dalam pilihan raya selepas berpuluh-puluh penyokongnya ditangkap dan cedera dalam tindakan keras polis terhadap satu perhimpunan pilihan raya di Lahore.

Imran membatalkan perhimpunan partinya Pakistan Tehreek-e-Insaf (PTI) di bandar timur, ibu kota wilayah Punjab selepas polis menggunakan gas pemedih mata dan penyembur air ke atas penyokongnya kerana mengingkari larangan kerajaan terhadap perhimpunan awam.

“Kerajaan dan penyokongnya berasa takut dengan pilihan raya kerana setakat ini dalam lapan bulan terakhir, daripada 37 pilihan raya kecil, parti saya telah memenangi 30 daripadanya,” kata beliau pada Selasa, menurut laporan Al Jazeera.

“Mereka mahu sama ada menangkap atau membatalkan kelayakan saya kerana mereka takut [dengan kenyataan bahawa] parti saya adalah antara yang paling popular dalam sejarah Pakistan,” katanya di kediamannya di Lahore.

Parti PTI dijadual mengadakan perhimpunan untuk memulakan kempennya bagi pilihan raya wilayah itu yang ditetapkan pada 30 April, tetapi pihak berkuasa mengharamkan acara itu hanya beberapa jam sebelum ia dijadualkan “untuk mengelak sebarang kejadian tidak diingini,” lapor media tempatan.

“Polis sudah memberi kebenaran dan meluluskan laluan perhimpunan itu, tetapi tiba-tiba pagi ini kebenaran itu ditarik balik. Kontinjen besar polis telah dikerahkan dan orang ramai yang datang untuk menghadiri perhimpunan aman telah dipukul dengan peluru gas pemedih mata dan penyembur air,” kata bekas perdana menteri itu.

Imran mendakwa penyokong partinya, Ali Bilal dibunuh semasa dalam tahanan polis, walau bagaimanapun kebenaran dakwaan itu belum dapat disahkan.

Imtiaz Gul, pengarah eksekutif Pusat Penyelidikan dan Kajian Keselamatan, menggelar tindakan polis terhadap penyokong pembangkang sebagai “tidak perlu dan kejam.”

“Terdapat kerahan besar-besaran polis untuk menghalang petugas PTI daripada menghadiri perhimpunan itu.”

“Terdapat semua petunjuk bahawa kerajaan persekutuan cuba menangguhkan pilihan raya di wilayah Punjab dan Khyber Pakhtunkhwa,” kata Gul di Islamabad.

Pilihan raya di Punjab, serta di wilayah jiran Khyber Pakhtunkhwa – yang dijadualkan pada 30 April – diumumkan selepas pembubaran dewan kedua-dua wilayah itu yang menyumbang 70 peratus daripada jumlah penduduk negara itu.

Kedua-dua dewan itu ditadbir oleh parti PTI yang diketuai Imran Khan. Beliau telah menggesa pembubaran wilayah itu dalam usaha untuk memaksa pilihan raya kebangsaan awal di Pakistan yang dijadualkan pada Oktober.

Kerajaan penggantinya, Shehbaz Sharif, telah menolak tuntutan Imran dengan mengatakan, pengundian akan berlangsung seperti yang dijadualkan pada akhir tahun ini.

“Adalah jelas bahawa kerajaan tidak mahu pilihan raya,” kata Imran, sambil menambah bahawa dia membatalkan perhimpunan itu kerana bimbang nyawa penyokongnya berada dalam bahaya.

Pada April tahun lalu, Imran Khan, 70, menjadi satu-satunya perdana menteri Pakistan yang disingkirkan daripada kuasa melalui undi tidak percaya di parlimen.

Beliau menghadapi pelbagai kes terhadapnya daripada ‘keganasan’ dan cubaan membunuh kepada pengubahan wang haram sejak kehilangan kuasa.

Imran menolak semua kes itu sebagai ‘sembrono’ dengan mengatakan bahawa tuduhan itu “hanya satu cara lain untuk menghalang saya daripada bertanding dalam pilihan raya.”

Beliau yang menghadapi 76 kes mahkamah menegaskan bahawa beliau terpaksa berhenti hadir ke mahkamah kerana kecederaan yang dialami akibat cubaan membunuh.

“Selama empat bulan saya mempunyai tiga peluru di kaki saya, jadi saya tidak boleh berjalan,” katanya.

Imran Khan tinggal di Lahore sejak November apabila beliau ditembak di kaki oleh seorang lelaki bersenjata semasa satu perhimpunan bantahan. Sejak itu, beliau hanya pergi sekali ke Islamabad – minggu lalu – untuk hadir ke mahkamah dalam kes-kes lain terhadapnya.

Katanya, beliau telah berulang kali meminta perlindungan keselamatan semasa penampilannya di mahkamah, tetapi ia tidak pernah diberikan.

“Hidup saya terancam kerana orang yang cuba membunuh saya berkuasa… Persoalannya ialah bagaimana saya berkempen dan persekitaran yang selamat dan sejahtera? Bagaimana saya pergi ke mahkamah? Saya membuat tiga penampilan mahkamah dan malangnya tiada perlindungan di sana,” tambahnya.

Perdana Menteri Pakistan, Shehbaz Sharif telah menafikan bahawa beliau berada di belakang cubaan membunuh Imran Khan.

Pada Selasa, Mahkamah Tinggi Islamabad menggantung waran tangkap terhadap Imran dalam kes yang berkaitan dengan dakwaan pembelian dan penjualan haram hadiah yang diberikan kepadanya oleh orang kenamaan asing semasa beliau memegang jawatan perdana menteri.

Hakim mahkamah memerintahkan polis untuk tidak menangkap Imran sehingga 13 Mac. Mahkamah juga memerintahkan bekas perdana menteri itu untuk hadir ke mahkamah berkenaan pada 13 Mac dalam kes hadiah orang kenamaan asing.

Polis pada Ahad cuba menangkap Imran Khan di kediamannya di Lahore, tetapi pemain kriket yang bertukar menjadi ahli politik itu mengelakkan diri daripada mereka.

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Penyertaan dalam GDM mampu sinergikan dakwah

Naib Presiden IKRAM, Haji Shahrul Aman Mohd Saari berkata, penyertaan IKRAM dalam gabungan ini selari dengan misi dan perancangan IKRAM untuk bekerjasama melakukan sinergi dengan NGO-NGO berkaitan dalam ruang dakwah.

“IKRAM melihat serius aktiviti, rancangan dan gagasan dakwah serta menyokong penuh usaha untuk menyatukan ‘niche’ yang terlibat dalam gabungan ini”, ucapnya.

“Apabila bergabung, sudah tentu ada banyak perkara kita boleh belajar dari segi teknik, seni dan kemahiran yang kita boleh gunakan”.

Menurut Setiausaha Agung GDM, En. Zun Arif Hakim Abd Rahman, GDM telah ditubuhkan pada 2012 dan sehingga kini telah disertai oleh 37 buah NGO di Malaysia dengan fokus untuk menggerakkan dakwah kepada mereka yang belum Islam.

Majlis ringkas MoA itu diadakan di Ibu Pejabat IKRAM di sini di mana Shahrul Aman menandatanganinya bagi pihak IKRAM.

“Kita berharap kerjasama ini akan lebih diperhebatkan dengan penglibatan ahli kita sebaik-baiknya semua ahli kerana IKRAM adalah badan dakwah dan tarbiah, maka ia tidak lari dari susuk IKRAM”, tambah Shahrul Aman.


Semut: Antara sains dan kebenaran wahyu

Perbincangan tidak menjurus ke arah menambah iman, ilmu serta amal. Malah tidak keterlaluan jika dikatakan ada kalanya perbincangan yang membuang masa dan sia-sia.

Kenyataan tersebut boleh dilihat antara contohnya dalam membahaskan tentang semut pada ayat 18 Surah al-Naml:

“(Maralah angkatan itu) hingga apabila mereka sampai ke ‘Wadi al-Naml’ (lembah semut), berkatalah seekor semut: “Wahai sekalian semut, masuklah ke sarang kamu masing-masing, jangan Sulaiman dan tenteranya memijak serta membinasakan kamu, sedang mereka tidak menyedari.”

Agak lucu apabila nama semut tersebut menjadi objek perselisihan dalam kalangan pengkaji, terdapat tiga pandangan atau bahkan lebih nama-nama yang dipersilihkan.

Soalnya, adakah dengan mengetahui apakah sebenarnya nama semut yang menjadi hero penyelamat kepada kaum semutnya itu adalah suatu yang penting? Adakah sesiapa yang tidak mengetahui namanya dianggap lemah iman mereka serta tergolong dalam golongan yang jahil?

Perbincangan juga berlaku berkenaan di manakah sebenarnya terletak lembah semut yang dinyatakan oleh al-Quran tersebut? Ada yang mengatakan bahawa ianya terletak di Syam, ada pula yang berpandangan ianya di Yaman dan ada yang berpendapat ia berada di Taif. Apakah sumbangan ilmiah dengan penentuan kedudukan lembah semut tersebut?

Cerita semut hero ini makin bertambah ‘menarik’ apabila dibincangkan berkenaan bahasa semut tersebut. Adakah semut bercakap bahasa manusia (bahasa Nabi Sulaiman dan kaumnya) atau Nabi Sulaiman yang mampu memahami bahasa semut. Malah ada yang cenderung mengatakan semut tersebut bukanlah bercakap tetapi hanya menggunakan bahasa isyarat.

Sungguhpun perihal semut ini diulas secara panjang lebar, terdapat pula pandangan yang menyatakan bahawa cerita tersebut hanya sebagai metafora dan bukan berlaku secara hakiki. Oleh itu, kitab al-Quran dilihat tidak lebih sebagai sebuah buku cerita penglipur lara.

Dalam pada itu, tafsir-tafsir seperti Tafsir al-Quran al-Azim karya Imam Ibn Kathir, Tafsir Ruh al-Ma’ani karya Imam al-Alusi, Tafsir al-Kashsyaf karya Imam al-Zamakhsyari serta tafsir-tafsir yang lain telah membahaskan dengan terperinci dari sudut bahasa dalam penentuan jantina semut tersebut.

Penggunaan huruf [ ة ] pada perkataan [ نملة ] dan huruf [ ت ] pada perkataan [ قالت ] menjadi topik perbincangan sama ada ianya hanya merujuk kepada muannath (semut betina) atau ia juga merangkumi mudzakkar (semut jantan).

Kesimpulan daripada perbahasan secara panjang lebar tentang jantina semut menurut kaedah bahasa Arab, kedua-dua kebarangkalian sama ada jantan atau betina boleh terpakai pada lafaz namlah (semut).

Perkara ini berlaku kerana para ilmuan pada zaman tersebut belum terdedah terhadap alam semut dan serangga yang dikenali sebagai entomologi. Walau bagaimanapun, perkembangan ilmu sains akhirnya membuktikan bahawa jantina semut tersebut adalah betina.

Semut merupakan serangga sosial yang boleh membentuk koloni besar yang menghuni satu kawasan besar dan terdiri daripada jutaan ekor semut. Koloni semut ini diketuai oleh semut betina subur yang dipanggil ‘ratu’.

Namun begitu, sebahagian besar ahlinya merupakan semut betina tanpa sayap mandul yang membentuk kasta ‘pekerja’, ‘askar’ atau kumpulan khusus yang lain. Semut jantan subur yang dipanggil ‘dron’ pula hanya berperanan untuk proses persenyawaan dengan ratu semut.

Perbahasan panjang berkenaan penentuan jantina semut hero tersebut ternyata memberikan manfaat ilmiah serta mengukuhkan lagi bahawa al-Quran merupakan wahyu daripada Allah SWT yang diturunkan kepada Nabi Muhammad SAW.

Ustaz Dr Syazalie Hirman Ahmad NajibKetua Hal Ehwal SyariahPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bersatu Tenaga Lakukan Perubahan

Alhamdulillah, dengan limpah kurniaan-Nya, pada tarikh hari ini, 16 September, 54 tahun yang lalu, wujudlah negara kita Malaysia sebagai sebuah negara yang merdeka, berdaulat dan aman makmur, dihiasi dengan pelbagai bangsa di dalamnya.

Perdana Menteri Malaysia yang pertama, Tunku Abdul Rahman Putra mengulangi prinsip-prinsip yang pernah beliau ungkapkan dalam Pemasyhuran Kemerdekaan yang telah dilaksanakan dengan penuh gilang-gemilang di Stadium Merdeka, Kuala Lumpur, pada 31 Ogos 1957, bahawa negara ini…

“…dengan limpah rahmat Allah Subhanahu Wa Ta’ala akan kekal menjadi sebuah negara yang merdeka dan berdaulat serta berdasarkan kebebasan dan keadilan dan sentiasa menjaga dan mengutamakan kesejahteraan dan kesentosaan rakyatnya dan mengekalkan keamanan antara segala bangsa.”

Tentunya bukan negara sahaja yang perlu aman, tetapi rakyatnya juga perlu sejahtera. Dan kitalah yang memilih serta menentukan untuk hidup dalam keadaan bersaudara lagi harmoni. Marilah kita sebagai warga Malaysia hidup bersama dalam keadaan toleransi, rahmah dan damai. Marilah kita kekalkan tradisi ini untuk kebahagiaan generasi kita dan akan datang.

Sejak 31 Ogos 1957, negara kita telah mencapai status sebuah negara yang merdeka dan berdaulat. Pada tahun 1963 pula, bertepatan dengan tarikh hari ini iaitu 16 September, negara Malaysia yang terdiri daripada Tanah Melayu Semenanjung, Sabah dan Sarawak diisytiharkan.

Realiti kemerdekaan sesebuah negara dan masyarakat ialah bebasnya mereka daripada cengkaman-cengkaman kehidupan yang membelenggu pilihan dan kebebasan mereka.

Kewujudan masyarakat yang berbilang bangsa, etnik dan agama menjadikan negara kita sangat unik. Justeru, kitalah yang perlu memelihara keunikan dan kedamaian tersebut agar tidak tercemar dengan sebarang anasir yang merosakkan, apatah lagi dengan unsur-unsur jelik yang menyalahi norma agama, budaya dan kesusilaan.

Sebagai warganegara Malaysia janganlah kita ditindas, difitnah, diugut, dikecam, dicerca, dipecahbelahkan dengan perbezaan bangsa dan dimiskinkan dengan hak-hak kewarganegaraan yang telah dijamin suatu perjanjian kenegaraan atau ‘aqad ad-daulah iaitu Perlembagaan Persekutuan dalam sebuah negara demokrasi.

Sebagai sebuah pertubuhan Islam yang prihatin, Pertubuhan IKRAM Malaysia (IKRAM) menginginkan kebaikan untuk rakyat dan negara Malaysia yang sama-sama kita cintai ini.

Bersempena dengan sambutan ulang tahun Hari Malaysia yang ke-54 ini, IKRAM berharap agar semua pihak dapat memperbaharui tekad dan melaksanakan kewajipan sebagai warganegara untuk melakukan perubahan ke arah yang lebih baik, menjadikan Malaysia sebuah negara Baldatun Tayyibatun Warabbun Ghafur iaitu negeri yang baik dan mendapat keampunan Allah SWT.

Baldatun Tayyibatun Warabbun Ghafur adalah sebuah negeri yang subur dan makmur, adil lagi aman, yang berhak akan mendapat haknya, yang bertanggungjawab akan melaksanakan kewajipannya dan yang berbuat baik akan mendapat anugerah sebesar kebaikannya. Kemakmuran begitu melata hinggakan pada waktu itu tiada lagi keganasan, kezaliman, ketidakadilan dan kejahatan.

Sebagaimana yang dimaklumi, kita semakin hampir kepada Pilihan Raya Umum ke-14 (PRU-14) negara ini, walaupun tarikh sebenar belum diumumkan oleh Perdana Menteri, Datuk Seri Najib Tun Abd Razak.

Sebagai rakyat Malaysia, kita mestilah melaksanakan tanggungjawab memilih pemimpin dengan penuh sedar dan bijak. Pilihlah pemimpin yang terbaik untuk memimpin negara ini sebagaimana kehendak Allah dan Rasul-Nya.

Kita harus lebih berhati-hati dalam menentukan pemimpin di kawasan DUN dan Parlimen kerana apa pun yang mereka lakukan, rakyat akan merasai kesannya.

Jika baik kepimpinannya, maka kita sebagai rakyat Malaysia akan mengecap nikmatnya. Sebaliknya, jika buruk kepimpinannya, maka kita pun akan merasai kerosakan dan kehancurannya.

Negara Malaysia dan seluruh warganya hendaklah bersatu tenaga mencurahkan idea dalam mencorakkan rupa bentuk Malaysia pada masa hadapan. Inilah tanah air yang akan kita wariskan kepada generasi mendatang.

Seluruh rakyat Malaysia harus bersatu meskipun kita berbeza latar belakang, status sosioekonomi dan fahaman politik. Jangan sekali-kali tunduk menyerah kepada sekam kebencian dan kecurigaan yang akhirnya akan mengheret kita ke lembah kebinasaan.

Bersama-samalah kita realisasikan negara Malaysia sebagai sebuah negara idaman, Baldatun Tayyibatun Warabbun Ghafur kerana ia merupakan cita-cita seluruh bangsa di dunia ini.

Hanya dengan usaha, kerja keras serta doa, dan tentunya dengan izin Allah SWT, impian dan harapan menuju Negara Rahmah ini akan dapat kita gapai bersama.

Dr Mohd Parid Sheikh Ahmad Presiden IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Saringan kesihatan untuk komuniti Rohingya

Program ini mendapat kerjasama para pegawai doktor, jururawat dan ahli farmasi daripada Beacon International Specialist Centre dan IKRAM Health serta dibantu oleh sukarelawan MyCARE Selangor.

Pada 26 Ogos lalu, para pelajar Madrasah Muiinul Islam Rohingya di Meru termasuk para guru dan ibu bapa telah menjalani pemeriksaan kesihatan yang diketuai oleh Dr Raj.

Pada 19 Ogos 2017, pemeriksaan kesihatan turut diadakan di Sekolah Ethnic Rohingya Community of Arakan (ERCA), Sri Serdang yang diketuai oleh Dato’ Dr. Mohamed Ibrahim Abdul Wahid, melibatkan kanak-kanak yang belajar, ibu bapa dan juga tenaga pengajar di sana.

Saringan kesihatan di Meru, Sri Serdang dan Sg. Sekamat

Pada 12 Ogos pula, program ini juga dilaksanakan di penempatan komuniti Rohingya di Kampung Sungai Sekamat, Kajang yang diketuai oleh Dr. Raja A. Shaharul Malek. Pelbagai peringkat usia menjalani pemeriksaan tersebut sama ada kanak-kanak, remaja dan dewasa.

Semoga usaha ini sedikit sebanyak membantu kelancaran kehidupan etnik Rohingya yang berlindung di sini yang menghadapi dan kekejaman dan kezaliman berterusan tentera Myanmar dan ektremis Buddha di Arakan.

Mereka yang berminat untuk menyumbang dalam Tabung Kemanusiaan Rohingya, boleh melayari pautan berikut: https://www.billplz.com/selamatkanrohingya


Kes HFMD terus meningkat di seluruh negara

SERI KEMBANGAN – Sehingga Jumaat, kes penyakit tangan, kaki dan mulut (HFMD) terus mencatatkan peningkatan di seluruh negara apabila merekodkan 28,957 kes berbanding 4,239 kes pada tahun lalu.

Menteri Kesihatan, Khairy Jamaluddin Abu Bakar berkata, peningkatan ini agak mendadak dan sememangnya dijangka memandangkan tahun lepas banyak pelaksanaan Perintah Kawalan Pergerakan (PKP) dan tidak boleh keluar.

“Sekarang ini kita sudah dibenarkan keluar, lebih-lebih lagi sektor pendidikan dan sebagainya kembali dibuka, maka kes HFMD ini catat peningkatan,” katanya.

Jelasnya, Kementerian Kesihatan Malaysia (KKM) ingin memaklumkan terutamanya kepada ibu bapa untuk menggunakan ciri yang ada pada MySejahtera untuk mengetahui jumlah kes di kawasan berhampiran masing-masing.

“Sekiranya tinggi maka kita perlu berhati-hatilah,” jelasnya.

Beliau berkata demikian dalam sidang akhbar pada Majlis Rumah Terbuka Aidilfitri Menteri Kesihatan merangkap Ahli Parlimen Rembau di Sekolah Menengah Agama Haji Mohd Yatim, di Rembau pada Sabtu.

Beliau turut mengingatkan orang ramai supaya sentiasa peka terhadap penyakit endemik yang lain seperti demam denggi dan HFMD.

Sebelum ini, KKM merekodkan 22,463 kes HFMD di seluruh negara pada Minggu Epid 17/2022, membabitkan peningkatan sebanyak 12.8 kali ganda berbanding tempoh sama pada tahun 2021 dengan 1,752 kes.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Budget 2023: Adopt Evidence-based, Humane Economy

RM64 billion allocation for subsidies, aids and incentives in the 2023 budget is meant to support the vulnerable groups, particularly those who live in poverty.

Key to ensure effective delivery of these programmes is to adopt an evidence-based approach where outcomes are clearly identified at the onset and measured accordingly, before and after any programme or intervention is implemented.

A gold standard for evidence-based approach is randomised evaluation where the target group is divided into control and treatment groups.

Control group receives no treatment or status quo treatment whereas the treatment group receives a different form of treatment, for example, behavioral intervention.

Outcomes for each group are measured before and after an intervention is introduced, and compared. This way, the effectiveness of a programme is measured and an intervention that yields a better outcome can be identified.

Evidence-based approach means interventions have to be varied, customized according to different segments of the target population of diverse needs and behaviors. In other words, no one size fits all.

Subsidies, aids and incentives take its toll on the nations’ finances, given the tight fiscal space Malaysia is in – the nations’ debt stands at RM1.2 trillion debt in 2023. Expanding the tax base and introducing taxes such as inheritance and windfall taxes may help remedy the situation.

As a transition to a high-value add economy follows a complex path, philanthropy offers a fresh look at addressing low income, poverty and income inequality.

Philanthropy is natural, given humans’ propensity for altruism. It is humane and promotes a caring society, which is very much part of Malaysia’s shared values.

For philanthropy to be impactful at national scale, it has to be institutionalized by the government with appropriate governance in place.

In 2022, IKRAM embarked on an exploratory study on philanthropy as a driver for a humane economy. IKRAM calls for the government as well as stakeholders in the private sector and civil society to join hands on this exciting journey.

Mohammad Abdul Hamid
Head of Economic Prosperity Cluster
Pertubuhan IKRAM Malaysia


IKRAM Selangor: Bersama hormati kesucian Islam dan memelihara akidah umat Islam

IKRAM Selangor selaku badan dakwah, kebajikan dan tarbiah amat serius dan prihatin dengan peristiwa yang berlaku pada minggu lalu berhubung pemeriksaan yang telah dilakukan oleh Jabatan Agama Islam Negeri Selangor (JAIS) beserta Polis Diraja Malaysia (PDRM) terhadap Majlis Makan Muhibah di Gereja Methodist, Damansara Utama.

IKRAM Selangor difahamkan bahawa dalam laporan awal yang dikeluarkan JAIS terdapat beberapa individu muslim telah menyertai satu majlis di dalam gereja tersebut. Jika terdapatnya unsur-unsur penyebaran agama lain kepada orang beragama Islam dalam acara tersebut, jika sabit ianya telah  melanggar Seksyen 10 Enakmen Jenayah Syariah 1995,  Seksyen 4 Enakmen Kawalan dan Sekatan Pengembangan Agama-agama Bukan Islam 1988 Negeri Selangor serta bertentangan dengan Artikel 11(4) Perlembagaan Persekutuan.

IKRAM Selangor berpendapat tindakan JAIS wajar dihormati selama mana mereka melaksanakan tugas yang diperuntukkan berlandaskan undang-undang sedia ada. Namun demikian masyarakat berhak membuat penilaian ke-atas sebarang langkah penguatkuasaan yang diambil samada wajar atau sebaliknya.

IKRAM Selangor berpandangan semua pihak wajar bertenang dan menyerahkan kepada pihak berkuasa untuk menyiasat dengan telus dan mencari kebenaran di atas peristiwa yang telah berlaku.

IKRAM Selangor berharap institusi-institusi agama bukan Islam yang lain di negeri ini menghormati undang-undang sedia ada, peka kepada sensitiviti umat Islam dan mengelakkan sebarang aktiviti yang boleh menjejaskan keharmonian bermasyarakat.

IKRAM Selangor juga berpandangan agensi-agensi kerajaan seperti Baitul Mal, Lembaga Zakat serta Jabatan Kebajikan Masyarakat terus prihatin dan menyalurkan bantuan kewangan kepada individu, ibu tunggal dan keluarga miskin khususnya umat Islam yang memerlukan secara efektif dan berterusan.

IKRAM Selangor akan sentiasa memantau sebarang aktiviti sedemikian tidak akan berlaku lagi di samping bersedia memberi khidmat, maklumbalas dan pandangan kepada pihak berwajib jika diminta.

IKRAM Selangor menyeru semua pihak agar sentiasa prihatin dan serius dalam menjaga kesucian akidah Islam, memelihara serta mempertahankan kedudukan agama Islam di negeri ini selaras dengan Artikel 3 Perlembagaan Persekutuan bahawa Islam adalah Agama bagi Persekutuan yang mempunyai implikasi besar dalam kehidupan umat Islam di Malaysia.

Pertubuhan IKRAM Malaysia (IKRAM) Negeri Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


‘JOM Sunathon’ garapan IKRAM Subang Jaya

Dinamakan ‘JOM Sunathon’, program khidmat masyarakat dengan kerjasama ahli jawatankuasa penduduk dan surau Baitur Rahman di sini telah dilaksanakan dengan jayanya dan penuh meriah pada 3 dan 4 Disember lepas. Ia diadakan di surau Baitur Rahman, Jalan Putra Indah SS9, Putra Heights Subang Jaya. Turut sama adalah pasukan IKRAM Health, pasukan bomba, wakil-wakil surau dan penduduk setempat.

Program bermula pada sebelah malam hari Jumaat dengan sesi ceramah, ‘Kesihatan dari Perspektif Islam dan Perubatan’ oleh Ustaz Muhammad Adil Mohd Taib, ahli JK Kebajikan dan Kemanusiaan IKRAM Subang Jaya, disusuli dengan solat hajat dan majlis tahlil yang dikendalikan oleh pihak surau, jamuan serta gotong-royong menyusun peralatan program bersama penduduk.

Ketibaan dan pendaftaran peserta bermula seawal jam 7.30 pagi hari berikutnya. Selepas ucapan perasmian oleh Pengerusi Surau dan taklimat ringkas oleh Prof Latif dari IKRAM Health, semua peserta dimandikan dengan pancutan air oleh anggota pasukan bomba Subang Jaya sebelum sesi berkhatan dimulakan. Acara berkhatan tersebut telah dijalankan oleh pasukan perubatan Young Mercy Cyberjaya dengan bantuan petugas IKRAM Subang Jaya. Peserta hanya dihadkan kepada 20 orang sahaja kerana masa yang diperuntukkan untuk sesi tersebut hanya setengah hari sahaja.

Selain acara ‘Sunathon’, masyarakat di sekitar Subang Jaya, khususnya Putra Heights juga telah melibatkan diri dengan program pemeriksaan Kesihatan percuma (BMI, BP dan Sugar Level) oleh tiga doktor perubatan IKRAM Subang Jaya yang diketuai oleh Dr Elliyyin Katiman, pertandingan mewarna yang melibatkan sekitar 40 kanak-kanak berumur antara 5 hingga 12 tahun, tayangan klip video dan juga pameran yang melibatkan IKRAM dan Aqsa Syarif.


Keganasan Rumah Tangga: Terlindungkah Keluarga?

Sesebuah rumah tangga yang bahagia sudah tentu di dalamnya terdapat nilai-nilai keharmonian seperti saling menghormati, bertolak ansur dan saling memahami.

Tanpa nilai-nilai harmoni ini, mana mungkin sesebuah rumah tangga dapat diterjemahkan sebagaimana yang telah disebutkan dalam al-Quran seperti sakinah (ketenangan), mawaddah (kebahagiaan) dan rahmah (kasih sayang).

Tiga elemen ini merupakan pokok asas dalam membina sesebuah rumah tangga yang berjaya. Firman Allah SWT dalam Surah ar-Rum ayat 21 yang bermaksud:

“Dan di antara tanda-tanda kebesaran-Nya ialah Dia menciptakan pasangan-pasangan untukmu dari jenismu sendiri, agar kamu cenderung dan merasa tenteram kepadanya, dan Dia menjadikan di antaramu perasaan kasih sayang. Sungguh, pada yang demikian itu benar-benar terdapat tanda-tanda (kebesaran Allah) bagi kaum yang berfikir.”

Malangnya, apabila institusi kekeluargaan yang sepatutnya menjadi tempat perlindungan, bertukar keadaan menjadi tempat keganasan rumah tangga seolah-olah berada dalam neraka jahanam.

Menurut Portal MyHealth, keganasan rumah tangga boleh dimaksudkan sebagai perlakuan keganasan terhadap pasangan atau bekas pasangan. Ia terdiri daripada fizikal dan gangguan seksual, keganasan pertuturan (maki hamun dan cacian), ugutan, gangguan/pengabaian emosi dan kewangan.

Berdasarkan definisi berikut, keganasan rumah tangga tidak tertakluk kepada fizikal semata-mata. Ia boleh berlaku juga dalam bentuk pertuturan maki hamun, psikologi dan emosi perasaan.

Untuk rekod, sebanyak 7,468 kes keganasan rumah tangga dilaporkan pada tahun 2021. Berbanding pada tahun sebelumnya tahun 2020, sebanyak 5,260 kes dilaporkan. Ini bermakna, peningkatan sebanyak 2,208 kes dilaporkan.

Meskipun begitu, statistik ini juga tertakluk kepada laporan yang diterima. Bagaimana pula yang tidak dilaporkan kepada pihak berkuasa? Oleh itu, kita sudah tentu tidak boleh memandang sekadar angka semata-mata kerana realitinya mungkin ramai lagi yang terkesan dengan kes ini, namun takut untuk tampil membuat laporan.

Bagi membendung gejala keganasan ini, sudah pasti ia berbalik kepada diri sendiri, baik sebagai seorang suami mahupun seorang isteri, memahami dan menghayati semula tanggungjawab membina rumah tangga yang harmoni. Firman Allah SWT dalam Surah an-Nisaa’ ayat 34 yang bermaksud:

“Kaum lelaki itu adalah pemimpin dan pengawal yang bertanggungjawab terhadap kaum perempuan, oleh kerana Allah telah melebihkan orang-orang lelaki (dengan beberapa keistimewaan) atas orang-orang perempuan, dan juga kerana orang-orang lelaki membelanjakan (memberi nafkah) sebahagian dari harta mereka.”

Begitu juga dalam sebuah hadis riwayat Bukhari, Rasulullah SAW bersabda yang bermaksud:

“Setiap daripada kamu adalah pemimpin dan bertanggungjawab terhadap pimpinannya, seorang imam (ketua negara) adalah pemimpin dan dia bertanggungjawab terhadap rakyatnya dan seorang lelaki dalam keluarga adalah pemimpin dan bertanggungjawab terhadap pimpinannya (ahli keluarganya).”

Berdasarkan dua dalil ini, ia sudah cukup untuk kita menyatakan bahawa peranan seorang suami sebagai ketua keluarga sangat besar amanah dan tanggungjawab bagi melindungi anak dan isterinya daripada sebarang kecelakaan.

Malah, sebagai seorang suami juga, ia bertanggungjawab memberikan nafkah zahir dan batin termasuklah dalam soal membahagiakan anak isterinya selari dengan syariat.

Demikian juga seorang suami yang baik adalah mereka yang paling baik terhadap isterinya. Hal ini sepertimana dalam sebuah hadis riwayat Ibnu Majah, daripada Ibnu Abbas RA, baginda Nabi SAW bersabda yang bermaksud:

“Sebaik-baik daripada kalangan kamu ialah yang paling baik terhadap isterinya. Dan aku adalah yang terbaik terhadap isterinya.”

Imam Muhammad Nuruddin al-Sindi dalam kitab Hasyiah al-Sindi, beliau menyatakan bahawa hadis ini membawa maksud pergaulan yang mesra antara ahli keluarga merupakan salah satu daripada perkara yang dituntut dalam agama.

Maka, sesiapa yang bersikap mesra dengan ahli keluarganya tergolong dalam kalangan yang terpilih berdasarkan sifat ini. Barangkali orang yang bersifat sedemikian (dikira) bersamaan dengan perkara-perkara baik yang lain sehingga dia dikatakan seorang yang baik secara mutlak.

Demikian juga menurut Imam asy-Syaukani dalam kitabnya Nail al-Awthar, beliau menyatakan Rasulullah SAW memberi nafkah dan keperluan secukupnya kepada ahli keluarganya mengikut kemampuan baginda Nabi.

Rasulullah SAW menyediakan untuk isteri-isteri baginda tempat tinggal, makanan, pakaian dan semua keperluan dengan mencukupi dengan tidak berlebihan. Ini bersesuaian dengan kehidupan Rasulullah SAW yang memilih zuhud dan tidak bermewah-mewah.

Dengan apa tujuan sekalipun, Islam sangat melarang kita untuk melakukan kekerasan dan keganasan termasuklah dalam soal mendidik anak isteri.

Islam sangat melarang kita sebagai suami mendidik dengan cara kekasaran dan boleh mendatangkan kecederaan fizikal dan emosi. Ini sepertimana dalam sebuah hadis riwayat Bukhari dan Muslim, baginda Nabi SAW bersabda yang bermaksud:

“Apabila seseorang kamu berperang, jauhilah daripada (mencederakan) muka.”

Imam al-Nawawi dalam kitab Minhaj fi Syarh Sahih Muslim Ibn Hajjaj menyatakan bahawa:

“Hadis ini menyebutkan secara jelas mengenai larangan memukul muka. Ini kerana ia sesuatu yang lembut yang menghimpunkan segala keelokan. Anggota-anggota pada muka itu sangat berharga dan lembut juga sering terdedah.”

“Memukul muka boleh merosakkannya atau boleh mengurangkannya atau boleh mencacatkannya atau boleh menghodohkannya. Kecacatan pada wajah itu buruk kerana ia jelas zahir yang tidak mungkin untuk ditutupi.”

Demikian tegasnya Islam melarang umatnya untuk berkelakuan kasar sesama manusia lebih-lebih lagi dalam soal memukul pada bahagian muka yang padanya terhimpun kecantikan dan keelokan.

Adapun dalam soal mendidik isteri yang derhaka kepada suami, Islam telah pun memberikan garis panduan sebagai jalan keluar kepada kemelut rumah tangga ini. Ini berdasarkan firman Allah SWT dalam Surah an-Nisaa’ ayat 34 yang bermaksud:

“Hendaklah kamu menasihati mereka, dan (jika mereka berdegil) pulaukanlah mereka di tempat tidur, dan (kalau juga mereka masih degil) pukullah mereka (dengan pukulan ringan yang bertujuan mengajarnya).”

Ini merupakan garis panduan oleh Islam bagi tujuan mendidik isteri yang derhaka. Ia tersusun dengan tertib dan peringkatnya. Dimulakan dengan usaha menasihati dengan hikmah, jika masih berdegil, maka kita dianjurkan untuk berpisah tempat tidur.

Sekiranya masih berdegil juga, maka Islam menyuruh kita untuk memukul dengan pukulan yang tidak mendatangkan kecederaan. Pukulan tersebut juga adalah bertujuan untuk mendidik dan bukannya untuk melepaskan baran diri kita.

Sesungguhnya sesebuah rumah tangga itu dibina bagi mencapai maksud ketenangan, kebahagiaan dan kasih sayang. Kerukunan rumah tangga haruslah dipelihara oleh suami dan isteri.

Seorang suami yang juga merupakan seorang ketua keluarga seharusnya lebih matang dan bijaksana mengemudi rumah tangga dengan penerapan nilai-nilai harmoni bertepatan dengan kehendak dan tuntutan syarak.

Jangan sesekali membiarkan diri kita dikuasai oleh nafsu amarah dan emosi yang tidak bertepian, kelak akan mengakibatkan kemusnahan sesebuah rumah tangga tersebut. Semoga Allah merahmati dan mengampuni kita semua.

Muhammad Faidhi Azis
Ketua Rakan Hidayah Perlis

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hutang beli rumah: Sabarlah anak muda

Namun begitu menurutnya, ia tidak bermakna beliau menganggap bahawa kerajaan secara umum tidak bertanggungjawab kepada masalah anak muda.

“Kalau kerajaan telah bijak mengurus kewangannya, maka, mungkin kerajaan akan ada tabung untuk membantu anak muda dengan membina rumah yang banyak untuk disewakan kepada rakyat,” tambahnya.

“Walau bagaimanapun, jika sistem kewangan yang berpaksikan kepada industri hutang masih diteruskan, maka lambat laun kerajaan masih tidak akan dapat menyelesaikan masalah harga rumah yang mahal, ini mungkin kerana ramai anak muda akan masih gemar meminjam dari bank untuk membeli rumah dan oleh itu harga rumah akan masih naik juga”.

Beliau berkata demikian sebagai respons terhadap kenyataan Menteri Kewangan II, Datuk Seri Johari Abdul Ghani yang menyarankan anak muda menyewa rumah berbanding membeli untuk mengelakkan menanggung hutang jangka panjang yang besar.

Namun, kenyataan menteri tersebut telah disalahertikan yang menganggap bahawa rakyat Malaysia digesa tidak membeli rumah tetapi terus menyewa.

“Kalau perkiraan kita ialah keuntungan peribadi kita semata-mata, memang beruntung kalau beli rumah sekarang walaupun berhutang sebab rumah akan naik harga,” kata Nazari dalam satu komennya di Facebook.

Beliau turut mempersoalkan sejauh mana masyarakat hari ini dapat menjamin keadaan kewangan yang tidak akan terjejas selama 30 tahun untuk membayar pinjaman perumahan kerana jika tidak, mereka akan berhadapan dengan kemuflisan.

“Harga rumah sekarang sangat mahal untuk anak muda adalah kerana kesilapan generasi saya dan sebelum saya yang bertindak berhutang dengan bank untuk membeli rumah. Jangan ulang kesilapan itu jika kita kasihan kepada generasi akan datang”, komennya lagi.

Katanya lagi, jangan salah faham bahawa beliau ‘anti pemilikan rumah’.

“Saya hanya ‘anti orang berhutang dengan bank’ saja.”

Beliau turut menggalakkan jika ada mereka yang boleh membeli rumah tanpa berhutang dengan bank seperti berhutang dengan saudara mara atau kepada badan yang tidak mencari keuntungan daripada hutang.

“Itu adalah perkara yang baik. Yang tidak baik ialah menyumbang kepada keuntungan industri perbankan,” ujarnya.


Ramadhan 1433H: Perutusan Presiden IKRAM

Pesanan-pesanan Nabi kita sempena bulan Ramadhan

Semoga dengan usaha yang gigih dan berterusan, niat yang ikhlas, melakukan amalan soleh dengan bersungguh-sungguh akan mendekatkan diri kita kepada Allah

Sekian, selamat menyambut bulan Ramadhan al-Mubarak , selamat berpuasa dan berbuka. Semoga Allah

19 Julai 2012 / 29 Sya’ban 1433H

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sementara Itu Suatu Rahmat, Takwa Perlu Disemat

Wabak Covid-19 telah menjadi pengalaman hitam dalam sejarah peradaban manusia pada zaman moden ini.

Bagi golongan muda terutamanya yang belum pernah menghadapi situasi darurat yang mengancam nyawa, sudah pasti momen-momen melalui zaman Perintah Kawalan Pergerakan (PKP) dan ‘tragedi’ itu membekas dalam diri, apalagi jika telah dijangkiti atau dalam kalangan insan tersayang yang dijemput Ilahi.

Pandemik yang telah menemui endemik, kini seperti tidak berakhir sepenuhnya. Seperti ombak yang masih mengganas, penyakit ini benar-benar menjadi ujian dan cabaran kepada masyarakat dunia.

Jika diimbau, seperti sesuatu yang mustahil kita pernah melalui situasi darurat, terkurung dan pergerakan sangat terbatas.

Rentetan itu, pelbagai impak turut mengena sama ada dalam kehidupan rumah tangga, kerjaya mahupun anak-anak yang persekolahannya baru bermula. Malah, telah lahir satu generasi yang masih belum pandai membaca pada usia yang sepatutnya.

Hakikatnya, satu pengajaran yang besar mengharungi ujian pandemik ini ialah sejauh manakah kita bersedia untuk sesuatu itu sebelum kedatangannya?

Jika diteliti panduan-panduan kehidupan yang bernaung di bawah syariat Islam, pelbagai pesanan akan dapat kita petik sebagai renungan.

Sebagai contoh, Rasulullah SAW telah berpesan mengenai persediaan untuk menghadapi kematian.

Kematian menjadi ketakutan semua orang kerana tiada siapa yang tahu bila saat ketibaannya. Seperti kata pepatah Arab, “Manusia takut pada apa yang tidak diketahuinya.”

Bersempena hal ini, diriwayatkan bahawa Rasulullah SAW telah bersabda yang bermaksud:

“Wahai sekalian manusia, bertaubatlah kamu kepada Tuhan-Mu sebelum kamu mati. Segeralah untuk melakukan amal soleh sebelum masa kamu disibukkan dengan urusan dan pekerjaan…” (HR Ibnu Majah, No. 1081, Daif)

Hadis tersebut menyeru agar setiap daripada kita untuk sentiasa bertaubat dengan istighfar dan koreksi diri, agar pada bila-bila masa dijemput Tuhan, seseorang itu  akan berada dalam keadaan bersedia dan bersih daripada dosa.

Sebaris pesanan yang mudah untuk dibaca, tetapi berat dan mencabar dalam alam realitinya.

Taubat dan koreksi diri yang konsisten adalah pedoman kepada persediaan menghadapi kematian, namun ia menjadi sukar kerana hakikat kehidupan manusia sangatlah rencam dan mencabar.

Hakikatnya, hidup tidak mudah, bersedia untuk kematian juga bukanlah suatu kesenangan.

Kita sering mendengar kandungan hadis ini, malah telah dilagu dinasyidkan jua. Daripada Ibnu Abbas r.a., Rasulullah SAW bersabda yang bermaksud:

“Rebutlah lima perkara sebelum datangnya lima perkara: Masa mudamu sebelum datang masa tuamu, masa sihatmu sebelum sakitmu, masa kayamu sebelum datangnya masa sempitmu (miskin), masa lapangmu sebelum tiba masa sibukmu dan masa hidupmu sebelum tiba masa matimu.” (HR Hakim [7846] dan Baihaqi [10248], Sahih)

Hadis ini sangat praktikal dalam menggambarkan kesiapsagaan seorang Muslim yang faham akan sifat kehidupannya.

Akan ada fasa sibuk, sakit, sempit, tua dan kematian. Semuanya suasana cabaran yang cuba digambarkan agar menjadi panduan bagi orang yang berfikir dan faham tentang hakikat kehidupan.

Seperti masuk ke dalam dewan peperiksaan, jika kita bersedia dan tahu akan apa kandungan yang akan ditanya, soalan peperiksaan akan dijawab dengan lebih mudah.

Hadis yang disebutkan di atas bukan sahaja berupa peringatan tentang cabaran-cabaran yang bakal dihadapi manusia di dunia, tetapi tentang sikap seorang mukmin terhadap situasi-situasi yang bakal mendatang dalam hidupnya di dunia.

Jujurnya, hadis ini menyeru setiap daripada Muslim supaya sentiasa bersedia untuk menghadapi apa jua situasi dan ujian hidup. Seperti kata pepatah Melayu, “Sediakan payung sebelum hujan.”

‘Payung’ yang bagaimanakah perlu disediakan, ‘hujan’ yang bagaimanakah yang bakal melanda? Bagaimana pula untuk menyediakan ‘payung’ dan perlindungan itu?

Jika anda mengikuti penulisan-penulisan saya sebelum ini, saya sering menekankan  tentang dua perkara utama yang mendasari kehidupan manusia, iaitu kefahaman dan pilihan.

Dua perkara ini jugalah yang akan membantu kita menyediakan ‘payung’ yang bagaimana untuk disediakan sebelum ‘hujan’.

Bila berbicara tentang kesiapsiagaan, semuanya bermula dengan kefahaman yang benar tentang hakikat kehidupan manusia yang sifatnya ‘baharu’ iaitu tidak kekal.

Yang utama jangan dilupa, iaitu di sebalik ‘kesementaraan’ manusia, ada satu kuasa yang Maha Hebat menjadi pergantungan semua.

Ramai yang menyangka, tidak kekal atau sementara kehidupan manusia ini adalah kekurangan dan kelemahan bagi manusia, sebaliknya sifat sementara ini adalah kelebihan dan keuntungan daripada Yang Maha Pencipta.

Bayangkan jika masalah yang kita hadapi bersifat kekal, bayangkan juga jika penyakit yang dihidapi bersifat kekal, sudah pasti kehidupan manusia akan menjadi sukar dan rumit lantas menemui jalan buntu.

Kemuncak keadilan kemanusiaan ialah Allah SWT menjadikan pertanggungjawaban manusia atas apa yang dipilih dan dilakukan di dunia.

Pengajaran demi pengajaran diulang-ulang dalam al-Quran tentang pentingnya memikirkan implikasi sesuatu tindakan, seperti yang dinyatakan dalam ayat berikut:

تِلْكَ اُمَّةٌ قَدْ خَلَتْ ۚ لَهَا مَا كَسَبَتْ وَلَكُمْ مَّا كَسَبْتُمْ ۚ وَلَا تُسْـَٔلُوْنَ عَمَّا كَانُوْا يَعْمَلُوْنَ

“Itulah umat yang telah lalu. Baginya apa yang telah mereka usahakan dan bagimu apa yang telah kamu usahakan. Kamu tidak akan diminta pertanggungjawaban tentang apa yang telah mereka kerjakan.” (Al-Baqarah: 134)

Kalimah tanggungjawab atau accountability pada sudut bahasanya sudah membawa makna yang berat, apatah lagi jika ditafsirkan dalam alam realiti tindakan manusia.

Betapa banyak masalah yang timbul di dunia disebabkan sikap yang tidak bertanggungjawab.

Letaklah dalam situasi apa pun, jika ada kekurangan pada sikap tanggungjawab, maka tunggulah kehancuran dan kebinasaan yang bakal terjadi, bagaikan dalam kisah padi yang mengharapkan pagar melindunginya, akhirnya padi musnah di tangan pagar sendiri.

Lihatlah, berapa banyak negara yang rosak dengan kewujudan pemimpin yang khianat dan tidak bertanggungjawab.

Tidak kurang juga keluarga yang runtuh ketika ahli-ahlinya tidak bertanggungjawab dan memilih untuk bertindak tanpa berfikir dan menimbangkan baik buruk pada tindakannya.

وَتَزَوَّدُوْا فَاِنَّ خَيْرَ الزَّادِ التَّقْوٰىۖ وَاتَّقُوْنِ يٰٓاُولِى الْاَلْبَابِ

“Berbekallah kerana sesungguhnya sebaik-baik bekal adalah takwa. Bertakwalah kepada-Ku wahai orang-orang yang mempunyai akal sihat.” (Al-Baqarah: 197)

Ayat ini mengingatkan kita tentang satu bekalan yang sangat penting dalam kehidupan iaitu takwa.

Dalam ayat ini, sifat takwa digandingkan dengan panggilan mereka yang mempunyai akal yang sihat sejahtera. Gandingan ini cukup kuat membuktikan peri pentingnya penggunaan akal dalam bertindak.

Maknanya, tindakan yang didasari takwa dan dipandu dengan pertimbangan akal yang sejahtera sangat-sangat dituntut dalam Islam.

Takwa menjadi dinamo yang menghidupkan hubungan seorang Muslim dengan Penciptanya. Takwa yang dijana dengan puasa Ramadan setiap tahun dan solat lima waktu setiap hari, sudah menunjukkan kepentingannya bagi seorang hamba.

Sama ada bekalan demi menjalani kehidupan untuk akhirat, mahupun bekalan demi menjalani kehidupan untuk dunia, takwa seringkali menjadi benteng dan pengawal tingkah dan laku manusia.

Oleh yang demikian, TAKWA menjadi pemandu kepada hubungan manusia dengan Penciptanya, dengan dirinya sendiri dan dengan sesama manusia yang lain.

Dr Hamidah Mat
Timbalan Dekan Fakulti Sains Sosial dan Kemanusiaan, Open University Malaysia (OUM) dan Penasihat ILMAN

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…